text:
Swami Vivekanand Inspirational Quotes in Maithili1. उठ , जाग आओर ता धरि नइँ रूक जा धरि लक्ष्य नै प्राप्त भ जाए
2. उठ हमर शेर ! आ ई भ्रमणके हटा दिही जे तु भेडा छी, तु एक अमर आत्मा छी, तु मुक्त छी,धन्य छी,तु सनात छी, तु तत्व नइँ छी आ नइँ त शरिरे छी, तत्व तोहर सेवक छियो तु तत्वके सेवक नइँ
3. व्रह्माण्डके सब शक्तिसभ पहिनेसँ अपनेसभके छियै, आओर अपन आखिँपर हात राखि लैत छियै आ फेर कानैत छियै कि कतेक अन्हार छै दुनियाँ !
4. जेना अनेक ठामसँ बहैबला धारा समुन्द्रमे जा क’ मिल जाइ छै , तहिना मनुख्ख चलि रहल हरेक रस्ता , चाहे ओ नीक रहए या खराब भगवान धरि पहुँच जाइ छै
5. किनको निन्दा नइँ करी,जँ अहाँ सहयोगके लेल हात बढा सकैत छी, त जरूर बढाउ, जँ नइँ बढा सकैत छी ,त अपन हात जोरू,अपन भाएके आशीर्वाद दियौ, आऔर ओकरा अपन रस्तापँ जाए दियौ
Swami Vivekanand Inspirational Quotes in Maithili6. कहियो ई नइँ सोचब जे आत्माक लेल किछू असम्भ छै,एहने सोचनाइ सभसँ नम्हर अधर्म छियै,जँ किछू पाप छै त ओ इहे छियै “हम कमजोर छी या तु कमजोर छी या त फलना कमजोर छै
8. एक शब्दमे कहु तँ, अहीँ परमात्मा छियै
9. ओ व्यक्ति अमरत्व प्राप्त कएने अछि , जे संसारक कोनो वस्तुसँ व्याकुल नइँ हएत ।
10. अपनासभ आइ जे छी से अपन सोचके कारण छी , एहि लेल एकटा बातमे ध्यान राखब अहाँ की सोचैए छी ? शब्द दू नम्बरमे अबैए छै , पहिल नम्बर छी विचार , जे बहुत आगू ल’ क’ जाइ छै
Swami Vivekanand Inspirational Quotes in Maithili11. जा धरि अहाँ स्वंयपँ विश्वास नइँ करि सकबै ता धरि अहाँ भगवानपँ सेहो विश्वास नइँ करि सकबै
12. सत्यकेँ हजार तरिकासभसँ बताएल जा सकैछै , तइयो सत्य एक रहै छै
13. दुनियाँ व्ययामशाला छियै , जत हमसभसँ स्वंयकेँ मजबूत बनाबैके लेल आबैए छियै
14. एहि दुनियाँमे भिन्नता कोनो न कोनो स्तर (Level) पँ रहै छै , न कि किसिमसँ , किए की सभ किछूकेँ रहस्य छियै “एकात्म”
Inspirational Quotes Of Swami Vivekanand in Maithili16. बाहरी स्वभाव , बस्स भितरिया स्वाभावके बड़का रूप छियै
17. भगवानकेँ परम प्रियके रूपमे पूजा करबाक चाही,एहि जन्म या अगिला जन्मोसँ बढ़िके
18. जँ स्वंयपँ विश्वास करैए लेल, अधिक गहिरसँ पढ़ैए लेल आओर अभ्यास करैए सिखाएल गेल रहतियै तँ हमरा विश्वास छै, पाप आ दु;खके एक बहुत बड़का हिस्सा बिला गेल रहतियै
19. अपनासभके कर्तव्य अछि जे अपनासभ हरेकके ओकर लक्ष्य प्राप्तिक लेल संघर्षमे ओकर प्रोत्साहित करी,सङ्गे सङ्ग ओकर लक्ष्यकेँ सत्यके रस्तापर आनैएके प्रयास करी
20. एक विचार ले, ओकरा अपन जीवन बना ले –ओकरे बारेमे सोच , ओकरे सपना देखिही, ओकरे विचार करिके जी , अपन दिमाग,नस-नस,देहके हरेक भागमे ओकरे विचारमे डुबि जाएलेल दिही,आऔर बाकीसभ विचारकेँ कातमे राखि दिही, एह सफल हएबाक तरिका छियै
21. जखनि हम जानि लेलियै कि हरेक मानवके शरीर रूपी मन्दिरमे भगवान रहै छथि,तखने हरेक व्यक्तिके श्रद्धासँ देख लागलियै , ठीक ओएह समय हम बन्धनसभसँ मुक्त छी,बन्धन नष्ट भ गेलै,आ हम स्वतन्त्र छी ।
Inspirational Quotes Of Swami Vivekanand in Maithili22. जखन कोनो विचार पूर्ण रूपसँ दिमागपर अधिकार करि लएत छै ,तखन ओ भौतिक वा मानसिक रूपेँ वास्तविक अवस्थामे बदलि जाइत छै
23. भगवानकेँ कत’ खोजि सकबै ? जँ अहाँ अपन हृदयमे आ प्रत्येक प्राणीमे नइँ देखि सकलियै त !
24. तोरा भितरसँ बाहारके दिस विकसित हुअके छाै, तोरा कियो पढ़ा नइँ सकतौ , तोरा कियो आध्यात्मिक नइँ बना सकतौ, तोहर आत्माके बाहेक आऔर तोहर गुरू कियो नइँ छौ
25. अहाँ फुटबलके माध्यमसँ स्वर्गके बेसी लग जाए सकबै,बिना गीताकेँ अध्ययन कएने
Quotes Of Swami Vivekanand in Maithili26. दिल आ दिमागके लड़ाइमे सदैव दिलके सुनू
27. कोनो दिन,जाहिया अहाँकेँ कोनो समस्या नइँ आएत,त अहाँ सुनिश्चित भ जाउ जे अहाँ गलत रस्तापर चलि रहल छियै
28. स्वतन्त्र हएबाक साहस करू,जत धरि अहाँक विचार जाइए ओत धरि जाइके साहस करू आओर ओकरा अपन जीवनमे उतारैएके साहस करू
29. कोनो चीजसँ नइँ डर , तु अद्भुत काम करबिही,निडरते छियै जे एक क्षणमे परम आनन्द आनि दैत छै ।
स्वामी विवेकानंदके विचार मैथिलीमे (Vivekanand Quotes )30. प्रेम फैलावट छियै,स्वार्थ सिमितता छियै,एहि लेल प्रेम जीवनके सिद्धान्त छियै, जे प्रेम करैत छै ओ जियै छै, जे स्वार्थी छै से मरैए छै । तँए प्रेमके लेल प्रेम कर,किएकी जियैकेँ इएह एक मात्र सिद्धान्त छै,जेना कि तु साँस लैत छी ।
31. सभसँ बड़का धर्म छै , अपन स्वभाव प्रति सच्चा भेनाइ,अपनापर विश्वास करू
32. सही सफलता आ आनन्दके सभसँ बड़का रहस्य छियै ; जे बदलामे किछु नइँ मागै छै, पूर्ण रूपेसँ नि:स्वार्थ व्यक्ति, सभसँ सफल छै
33. जे आगि अपनासभकेँ गर्मी दैत छै,से अपनासभकेँ नाशो क सकैत छै ,ई आगिके दोष नइँ छियै
34. ओ मात्र जीवित छै,जे दोसरके लेल जी रहल छै
35. शक्ति जीवन छियै,कमजोरी मृत्यु छियै, फैलावट जीवन छियै,समितता मृत्यु छियै,घृणा मृत्यु छियै ।
स्वामी विवेकानंदके विचार मैथिलीमे (Vivekanand Quotes )36. हमसभ जे रोपै छियै से काटै छियै, हमसभ अपन भाग्यके विधाता अपने छी।हावा बहि रहल छै, जकर जहाजके पाल खुलल छै , से हावासँ टकराबै छै,आऔर अपन दिशामे आगू बढ़ि जाइ छै,मुदा जकर पाल बान्हल छै से हावाके नइँ पकड़ि पाबै छै। कि एहिमे हावाके गलती छै ? हमसभ अपन भाग्य अपने बनबै छी।
37. नइँ मागं नइँ छोड़ जे, आबै छौ से लड आ ले ।
38. जे शरिर,बुद्धि आ आध्यात्मिक रूपसँ कमजोर करि रहल अछि ओकरा एखने जहर जकाँ त्यागि करू
39. एक समयमे एकेटा काम करू,ओहि काममे अपन पूरा आत्माकेँ ओहिमे द दियौ ,बाकी सभ किछू भुलि जाउ
40. किछु नइँ पुछू , बदलामे किछू नइँ माङ्गू ,जे देनाइ छै ओ दियौ , ओ अहाँ धरि घुमिके फेर आएत,मुदा ओकर बारेमे अखनेसँ नइँ सोचू
Quotes Of Swami Vivekanand in Maithili41. तु जे सोचबिही सएह भ जएबिही , जँ तु अपनाकेँ कमजोर सोचैत छी,त तु कमजोर बनि जएबिही,मुदा अपनाकेँ तु शक्तिशाली सोचबिही त तु शक्तिशाली बनि जएबिही।
42. मनुखके सेवा करू, भगवानके सेवा करू
43. दिमागके शक्ति सूर्यके किरणसभ जकाँ छै,जखन केन्द्रित होइछै ,चमकि जाइछै
Quotes Of Swami Vivekanand in Maithili44. आकांक्षा, अज्ञानता, आ असमानता – ई बन्धनके त्रिमूर्तिसभ छियै
45. भगवानसँ प्रेम बन्धन वास्तवमे एना रहै छै जे आत्माकेँ बान्है नइँ छै बरू ओकरा बन्धन मुक्त करि दैत छै
46. जतेक कोनो भीड़ एक सदीमे करि सकैत छै, ओहिसँ बेसी काम किछु सत्य, इमानदार आ उर्जावान पुरूष तथा महिला एक सालमे करि सकैत छै।
47. जखन लोक अहाँकेँ गारि दै, अहाँ हुनका आशिर्वाद दियौ , सोचू अहाँके झूठौका घमण्डकेँ बाहार निकालिके अहाँके कते सहयोग कएलक।
48. धन्य छथि ओ लोक जिन्कर देह दोसरके सेवा करैएमे नष्ट भ जाइ छै
49. जीवनमे बेसी सम्बंध भेनाइ जरूरी नइँ अछि,जे सम्बंध अछि ओहिमे जीवन रहबाक चाही
Quotes Of Swami Vivekanand in Maithili50. सम्भवके सीमाकेँ जानैएके एकटा मात्र उपाय अछि असम्भवोसँ आगू बढ़ि जेनाइ
51. प्रेम ओ चीज अछि जे बच्चामे फ्रीेमे भेटै छै,जवानीमे कमाए पड़ै छै मुदा बुढ़ारीमे माङ्ग पड़ै छै


c: text/html

text:
नवका- पुरनका लेख सर्च करु...
मिथिला... मैथिली लेल लिखु
मैथिली के अस्तित्व संकट में अछि. कि एकर आभास अहां के अछि? एकटा रिपोर्ट में ई कहल गेल अ जे मैथिलीभोजपुरी भाषा किछ दिन बाद खत्म भ जाएत. एहि रिपोर्ट में किछ गलत नहिं छै. कोनो स्कूल में प्राथमिक स्तरपर मैथिली में पढ़ाई नहिं भ रहल अछि. विद्यार्थी सभ केना मैथिली जानथिन्ह. आब त दरभंगा-मधुबनी में अहां केकई ठाम मैथिली सुनय लेल नहिं मिलत. बिहार सं बाहर रहय वाला लोक आब मैथिली बाजय सेहो छोड़ि रहलछथिन्ह. आई काल्हि के रोजगारपरक दुनिया में सभ किछ रोजगार सं जुड़ल छै. आओर जखन मैथिली में रोजगारनहिं मिलत त लोक एकरा बोलत किया ? एहि सभ के देखैत अहां सभ मैथिली के बढ़ावा देबय के लेल... एकरअस्तित्व बरकरार राखय के लेल आगां आऊ. मैथिली में हमर एकटा ब्लॉग अछि हेलो मिथिला. हेलो मिथिला केदुनिया भर में मैथिल लोकक अपार सहयोग मिलि रहल अछि. हेलो मिथिला दुनिया भर में मैथिली के सभसलोकप्रिय ब्लॉग अछि. मैथिली के प्रचार प्रसार में एकर मार्फत नीक काज भ रहल अछि. हेलो मिथिला के बादकइटा आओर लोक मैथिली में काज करय लेल आगां अएला अ. हुनकर स्वागत छन्हि. हम चाहब जे मैथिली केऊपर आयल संकट के दूर करय लेल अहां सभ मिल कS प्रयास करु. मिथिला के प्रत्येक गाम-घर के लोक सं हमरआग्रह अई जे अहां आगां आऊ. हेलो मिथिला पर अपन विचार राखु. आस पास के घटना... पावनि-त्योहार... सांस्कृतिक कार्यक्रम... विद्यापति समारोह... गीत नाद... मेला किछ भ रहल अछि ओकरा बारे में लिखु. मुदाकोशिश करु बेसि सं बेसि खबर मिथिलाक विकास के होय... सकारात्मक खबर के होय. ककरो पर आरोपप्रत्यारोप नहिं होय. अपना सभ के लोकक आपसी लड़ाई-झगड़ा में नहिं पड़य के अछि. मिथिला... मैथिली के आगांबढाबय के बात करय के अछि. अहि लेल अहां सभ हमरा लिखु हम ओकरा अहांक नाम के संग हेलो मिथिला मेंछापब. अहां डिजिटल कैमरा या मोबाइल फोन सं लेल गेल फोटो सेहो भेज सकय छी. फोटो मेल सं अटैच क भेजसकय छी. हम ओकरा सेहो एहि ब्लॉग पर जगह देब. अहांक लेख... विचार... टिप्पणी नाम फोटो के संग छापब. अहां अपन पूरा नाम... गाम... पता... फोटो हमरा मेल कS दिअ. अहां ऑर्कुट पर हमर फ्रेंड्सलिस्ट में शामिल भसकय छी. त देर कोन बात के आइए सं काज शुरू करु. अपन- अपन लेख... रिपोर्ट... विचार... सुझाव भेजनाय शुरूकरु. अगर कोनो दिक्कत होय त हम बीच-बीच में अहां के समाचार लिखय के जे बुनियादी बात ध्यान में रखय केछै बतायल करब. आ अहां के कोनो बात मन में घुमड़ि रहल अछि तS बेझिझक लिखु कोनो संकोच नहिं करु.
सदस्यता लें टिप्पणियाँ भेजें (Atom)

robotstxt: allowed

filter: keep


text:
पेनोम पेन्ह
पेनोम पेन्ह' (अङ्ग्रेजी: Phnom Penh, /pəˈnɔːm ˈpɛn/ or /ˈnɒm ˈpɛn/;[२][३] खमेर: ភ្នំពេញ, आकृति:IPA-km) दक्षिणपूर्वि एसियाली राष्ट्र कम्बोडियाक राजधानी तथा प्रमुख शहर छी। ई शहर टोन्ले साप तथा मेकङ नदीक किनारमे बसल अछि , फ्रेञ्च विस्तारक बेरसँ हि ई शहर कम्बोडियाक राजधानीक रूपमे रहल अछि। साथ ई शहर देशक अर्थतन्त्र, औद्योगिक तथा सास्कृतिक केन्द्रक रूपमे स्थापित भेल अछि।
कोनो समयमे एसियाक मोति कहै चिनल ई शहर सन् १९२० कऽ फ्रेञ्चसभ बनाएल इन्डोचाईना शहरसभ मध्ये सबसँ निक शहर मानैत अछि । पेनोम पेन्ह पर्यटकसभक लेल एकटा आकर्षणक केन्द्रक साथै मुख्य पर्यटकीय स्थल सेहो छी । सन् १४३४ मे स्थापना भेल ई शहर सुन्दर तथा ऐतिहासिक वास्तुकला तथा आर्कषणक लेल प्रख्यात अछि । ई शहरमे विभिन्न स्थानसभमे बहुत फ्रेञ्च कोनोनियल भवनसभ रहल अछि ।
ई महानगरीय शहरमे करिब १५ लाख [१] लोगसभ बसोबास करैत अछि जबकी कम्बोडियाक जनसङ्ख्या १ करोड ४८ लाख रहल अछि । [४]
इतिहाससंपादित करें
वास्तविक घटनाक शताब्दि पश्चात अभिलेखमे आएल पेनोम पेन्हक बारेमे दन्ते कथा अनुसार पेन्ह माने खमेरमे डाउन पेन्ह अर्थात पेन्हक बज्यै होएत अछि, जे पेनोम पेन्हक भविष्य चाकटोमुकमे रहैत अछि ।
मौसमसंपादित करें
पेनोम पेन्हमे उष्ण प्रदेशिय तथा सुख्खा मौसम रहल अछि । अत मौसम कुछ सामान्य परिवर्तनक साथ वर्षभर गर्मि होएत अछि । हिमरक मौसम सामान्यतया २२ सँ ३५ डिग्री सेल्सियस अछि आ मौसम उष्ण प्रदेशिय वर्षासँ परिवर्तन लावैब सकैत अछि ।
अर्थतन्त्रसंपादित करें
पेनोम पेन्ह कम्बोडियाक आर्थिक केन्द्रक रूपमे रहल अछि मुदा ई कम्बोडियाक अर्थत्नत्रक पैग हिस्सा ओगटने अछि । ई शहरक दुई अंकक आर्थिक बृद्धिसँ आर्थिक विस्तारके सहयोग करै एहि शहरमे नयाँ होटलसभ, रेष्टुरेन्टसभ, बारसभ, अग्ला भवनसभ तथा आधुनिक भवनसभ तयार भेल अछि ।
ई शहरक मुख्य अर्थतन्त्र तयार पोशाक, ट्रेडिंग तथा छोट आ मझला व्यावसायसभमे आधारित रहल अछि । कुछ वर्ष पहिल जग्गा व्यावसाय उच्च स्थानमे रहैक साथ जग्गाक मूल्य आकाशियक छल ।
राजनितीसंपादित करें
पेनोम पेन्ह देशक पाँच प्रान्तसभ मध्यक एक प्रान्त छी । ई प्रान्तमे विपक्षी दलक क्याम्बोडिया नेशनल रेसक्यु पार्टिसँ ५७ प्रतिशत भोट सहित १२ सिट मध्ये ७ सिट सहित विजय भेल छल ।
सन्दर्भ सामग्रीसभसंपादित करें
- ↑ १.० १.१ "Facts Phnom Penh City", Phnompenh.gov.kh, अन्तिम पहुँच २९ जून २०१६।
- ↑ Dictionary Reference Phnom Penh
- ↑ The Free Dictionary: Phnom Penh
- ↑ NIS (August 2009). General Population Census of Cambodia 2008. National Institute of Statistics, Ministry of Planning. प॰ 23.
- ↑ "Klimatafel von Phnom Penh / Kambodscha", Baseline climate means (1961-1990) from stations all over the world (Germanमे), Deutscher Wetterdienst, अन्तिम पहुँच जनवरी २३, २०१६।
- ↑ Cappelen, John; Jensen, Jens, "Cambodia - Phnom Penh", Climate Data for Selected Stations (1931-1960) (Danishमे), Danish Meteorological Institute, पृ: ४४, मूलसँ अप्रैल २७, २०१३-मे सङ्ग्रहित, अन्तिम पहुँच मार्च ९, २०१३।


text:
काल्हिए मैथिली ठाकुर राइजिंग स्टारक पहिल फाइनालिस्ट बनलीह अछि। संपूर्ण मिथिला एहि धियाक विलक्षण प्रतिभा सँ आह्लादित अछि। एहन मे अपन मुलुक सँ इतर नार्वे मे डाक्टरी कए रहल एक मैथिल केँ मोन पड़ैत छनि 'बैन-स्टेंड' माने की मनोकामना मंदिरक सोझाँ बला पोडियम। दरिभङ्गाक म्यूजिकल लेजेसीक मादे डा.प्रवीण झा बैंड-स्टैंड, लैंड ऑफ ध्रुपद, अमजद अली खानक पितामह आ पं. रविशंकरक चर्च करैत जाहि समृद्ध विरासत सँ परिचय करबा रहल छथि से बेस रोमांचित करैत अछि। डा. झा सम्प्रति एखन अपन नार्वे प्रवास मे रहैत हिंदी मे धुरझार लीखि रहलाह अछि आ 'चमनलाल की डायरी' नाम सँ हिनक एक पोथी सेहो प्रकाशित भेल छनि। ई-मिथिला पर पहिलुक बेर पढ़ी डॉक्टर साहेबक ई रुचिकर म्यूजिकल ट्रीटमेंट : -
मैथिली ठाकुर के टी.वी. पर देखैत रही त' मनोकामना भेल जे जीत जाथि। मनोकामना मंदिर मोन पड़ि गेल। मनोकामना मंदिरक सोझाँ एकटा गोलाकार 'पोडियम' अछि। आब ओ 'पोडियम' विक्षिप्त अछि, मुदा कखनो ओ 'बैंड-स्टैंड' छल। हमरा जनैत 'बैंड-स्टैंड' सलमान खानक निवास सेहो थीक। ग्लैमरक तीर्थस्थली। मनोकामनो मंदिर कम नहि। देबाल पर कतेक नहि प्रेम-युगलक नाम अंकित अछि। बजरंग बलीक देबाल पर प्रेमी-प्रेमिका दकचि रहल अछि।
आब बंबईक 'बैंड-स्टैंड' में सलमान खान निवास करइ छथि आ दरिभंगाक 'बैंड-स्टैंड' में गाए-महीस। मुदा किछु दंत-कथा सुनलहुँ।
सरोद वादक अमजद अली खान एकटा पितामह (पितामहक भाय) अही 'बैंड-स्टैंड' पर कखनो सरोद बजबति छलाह। दरिभंगे निवास करैत छलाह। बिसमिल्लाह खान जखैन जुआन छलाह, त' ओहो दरिभंगा आबि शहनाई बजबति छलाह। बेजाय नहि लगति हेतैक नरगौनाक आगू 'ओपेन-एयर' संगीत समारोह। मुदा हमरा फूसि लगति अछि।
किछु दिन पूर्व गजेंद्र बाबूक एकटा किताबक किछु अंश हाथ लागल। सितार वादक पं. रविशंकर अपन बंगाली में लिखल जीवनी में सेहो चर्चा कयलनि। हुनक गुरू दरिभंगा आनि रामेश्वर पाठक जी सँ किछु सिखबय चाहैत छलखिन। 'गंडा' बन्हबय चाहति रहथिन। रामेश्वर पाठक दरिभंगा महाराज अहिठाम सुरबहार-सितार वादक। 'गंडा' त' नहि बन्हलखिन मुदा पंडित रविशंकर अप्पन जीवनी में हुनका उचित श्रेय देलखिन। रामेश्वर पाठकक कोनो अंश,कोनो स्वर आबनहि भेटत। इहो फूसिए बूझल जाए।
जर्मनी के पीटर पानके जखनि ध्रुपदक श्रोत तकति अएलाह त' दरभंगा आबि दम धयलनि। 'लैंड ऑफ ध्रुपद'। एकटा ध्रुपद गायिका असगरी बाई के सुनति रही, त' ओ चर्चा कयलनि जे देश भरि सँ ध्रुपद गायक दरभंगा में जमा होइत छल। एत्तुका मलिक जी सभ छला, डागर साहेब छला, आ' ओहो छली। ओ अपने शाकाहारी छलीह। माछक तेहन विन्यास छलहि कि हुनका विरक्ति भय गेलनि। हमरो एतेक फूसि सुनि जेना विरक्ति भय गेल।
बैंड-स्टैंड? लैंड ऑफ ध्रुपद? अमजद अली खानक पितामह आ' पं. रविशंकरक गुरू? एहनो कतउ संभव छहि? गप्प बूझि अनठा देलहुँ आ' हमर बयसक दू टा ध्रुपद गायक निशांत-प्रशांत के सुनय लगलहुँ। आब ई नहि कोई कहय कि ओहो दरिभंगे सँ छथि!
_____________________________________________________________________


text:
दरभंगा के वरिष्ठ पत्रकार छथिन्ह आलोक पुंज जी. आलोक जी पत्रकारिता के अलावा जनहित के काज सं सेहो जुड़ल रहय छथिन्ह. इलाका... जिला... राज्य के विकास केना होए... देश केना आगां बढ़य एहि लsक परेशान रहय छथिन्ह.
सोशल नेटवर्किंग साइट फेसबुक पर सेहो एक्टिव रहय छथिन्ह. बिहार के विकास के लsक अपन अभियान चलौने रहय छथिन्ह. विकास के मामला पर हुनकर एकटा बहस पर कइटा कमेंट आएल अछि. मुदा एकटा कमेंट हमर
ध्यान अपना दिस खींचलक.
ओहि कमेंट मे कहल गेल अछि जे बिहार मे किछ विकास नहि भ रहल अछि. राज्य के बेसि लोक आब बाहर रहय छथिन्ह. बाहर कमाय- खाय छथिन्ह. मौज... मस्ती करय छथिन्ह. छु्टटी मे सिर्फ पिकनिक मनाबय लेल गाम दिस जाए छथिन्ह.
एहि कमेंट के बड़ निहितार्थ अछि. ई हमरा सोचय लेल मजबूर करि देलक. बिहार मे नीतीश जीक शासन अएला के बाद विकास के बयार बहल अछि. मुदा अखन बड़ काज बाकी अछि. मुदा जखन ई कमेंट आएल अछि त ओहिना नहि आएल होएत.
कमेंट करय वाला व्यक्ति सेहो वरिष्ठ पत्रकार छथिन्ह. हुनकर कमेंट के ओहिना नहि छोड़ल जा सकैत अछि. हुनकर कहय के अनुसार बिहार मे जे विकास होबाक चाही से नहि भ रहल अछि. बिहारी लोक के जे योगदान देबाक चाही से नहि द रहल छथिन्ह.
बिहारी लोक सिर्फ अपना मे मग्न रहय छथिन्ह. जखन धरि गाम घर मे रहय छथिन्ह. गाम -घर के बात करय छथिन्ह. बाहर गेलाह के बाद जखन धरि कुमार रहलौं गाम-घर अएलौं...बाद मे बाल-बच्चा होएला के बाद सेहो छूटि जाए छनि.
कमाय-खाय के झंझट...नेना-भुटका के पढ़ाबय-लिखाबय...स्कूल के झंझट मे ऐना फंसि जाए छथिन्ह जे बिहार छोड़ि बाहरे के भ जाए छथिन्ह. बिहार सं बाहर रहय वाला अधिकतर बिहारी दिल्ली... मुम्बई... पंजाब... कोलकाता... असम... बंगलुरु जतय रहय छथिन्ह ओतय घर बसा लैत छथिन्ह.
आब जखन बाहरे घर -द्वार बना लैत छथिन्ह... बसा लैत छथिन्ह त दोसर ठाम के चिंता फिक्र केना करथिन्ह? बड़ भेल त माय-बाबूजी के लेल हजार-दू हजार रुपया भेज दय छथिन्ह. अपन कर्तव्य के पूरा समझय छथिन्ह.
दिल्ली... मुम्बई मे सैकड़ों एहन बिहारी मिल जएताह जिनकर बाल-बच्चा कहिओ गाम के मुंह नहि देखने छथिन्ह.
हजारों एहन लोक मिल जएताह जिनका गाम-घर सं कोनो सम्पर्क नहि छनि. दस-दस...पन्द्रह-पन्द्रह साल गाम गेलाह भ गेल छनि.
हमर कइटा जानय वाला एहन छथिन्ह जे गाम-घर के जमीन-दलान बेचsक दिल्ली...नोएडा मे मकान खरीद लेने छथिन्ह. जखन गाम मे किछ रहबे नहि करल त जएताह कsतs. एहन हमरो गाम मे अछि.
बिहार सं बाहर रहय वाला एहन लोक सभ मेल... चैट... ऑर्कुट... फेसबुक सं अपना दिस के लोक सभ सं जुड़ल छथिन्ह. मुदा हुनकर नेना भुटका त अपना के दिल्लीए... मुम्बईवाला समझय छथिन्ह. नहि मैथिली जानय छथिन्ह ... नहि मिथिला के.
ई हाल सिर्फ मिथिला के नहि अछि पूरा बिहार के अछि. बिहार मे पिछला किछ साल एहन रहल जे लोक पढ़ाई-लिखाई सं कमाई-धमाई लेल राज्य सं बाहर जाए लेल विवश भ गेलाह. मजबूरी मे गाम-घर छोड़य पड़लन्हि.
एहि के बाद लाखों लोक के पलायन भेल. कइ गाम मे त एहन कहल जाएत अछि जे कनिओ होसगर छलाह ओ बाहर गेलाह... जकरा कतहुं बास नहि होतन्हि से गाम मे जमल छथिन्ह. एहि मे किछ सत्यता सेहो अछि.
बिहार के जतेक लोक बिहार सं बाहर छथिन्ह ओहि मे बेसि बिहार के पिछड़ापन के कारण बाहर जाए लेल विवश भेल छथिन्ह. मुदा आब जखन बिहार मे माहौल बदलल अछि. देश-दुनिया के बिहार के बारे मे मानसिकता बदलल अछि.
तखन लोक घुमय-फिरय... मेल-मुलाकात के लेल बच्चा सभ के संग होली...छठि मे गाम जाए लागलखिन्ह. मुदा दिल्ली ...मुम्बई मे रहय वाला बच्चा के लेल तं ओ एकटा सही मे पिकनिके अछि. ओ शहर सं गाम देखय जाए छथिन्ह.
वापस लौटला पर स्कूल मे सेहो अपन गाम-घर ने बारे मे बताबय छथिन्ह. मुदा गाम-घर सं जे जुड़ाव लोक के छल ओ ज्यादातर खत्म भ गेल अछि. लोक कई बेर छु्ट्टी मे हिल स्टेशन आ फेर माता वैष्णो देवी... शिर्डी साईं बाबा... बालाजी तिरुपति जनाए पसंद करय छथिन्ह.
दिल्ली...मुम्बई मे रहय वाला आई-काल्हि के बच्चा गाम-घर मे माटि मे नहि रहि पाबय छथिन्ह. बिना बिजली-बाती के हुनका नीक नहि लगै छनि. दू चारि दिन मे गर्मी... ठंड सं परेशान भ जाए छथिन्ह. भागय-भागय करय रहय छथिन्ह.
एहन मे एक बेर अएला के बाद दोसर बेर गाम-घर के प्रोग्रामे नहि बनैत अछि. लोक सं कटल जाए छथिन्ह. गाम-घर के जतेक लोक बड़का-बड़का अधिकारी... आईएएस... आईपीएस... एमबीए... इंजीनियर... डॉक्टर छथिन्ह ओ नहि आबय छथिन्ह.
एहन मे जखन गामे नहि अएताह त गाम के विकास कि करबैताह? गाम जइबै तखन नहि गाम-घर के परेशानी के बारे मे पता चलत? गाम-घर अखनो ओहने अछि. विकास के राह तकैत अछि.
एहिन मे बिहार सं बाहर रहय वाला हम-अहां सभ लोक दिल पर हाथ राखि के सोचिऔं जे हम सभ बिहार के लेल कि क रहल छी? हम बिहार के विकास मे कि योगदान द रहल छी?
कि हम बाहर बैसल-बैसल सिर्फ गप हांकि रहल छी आ फेर किछ कsओ रहल छी ? दिल्ली... मुम्बई मे रहय छी तं एहिठाम के अधिकारी... एनजीओ... कंपनी... संस्था सभ सं मिल कs गाम-घर के लेल किछ करबाउ.
एहि ठामक जानकार लोक... विशेषज्ञ सभ के सेवा लिअ... अहां खुद जानकार छी तं बिहार के विकास के लेल नवका-नवका चीज करु. लोक के प्रेरित करु. गाम-घर मे विकास के बयार बहाउ.
सिर्फ फेसबुक... मेल... चैट तक नहि रहुं. साल मे कम सं कम एक बेर गाम-घर दिस जरूर जाउ. लोक सभ सं मिलु. हुनकर परेशानी जानु. सड़क... बिजली... पानि... उद्योग-धंधा... आईटी... खाद्य प्रसंस्करण के क्षेत्र मे किछ करु.
स्कूल-क़लेज खोलु... बीपीओ... कॉल सेंटर खोलु. अचार... जूस... मखान... माछ... आम... लीची सं जुड़ल काज करु. लोक सभ के रोजगार के लेल किछ करु. उद्यमी बनु. खुद कमाउ... दोसर के सेहो रोजगार दिऔं.
मुदा एहि के लेल पहिने अपना सं खुद पूछु जे अहां बिहार... अपना गाम-घर के लेल कि करि रहल छी आओर कि कs सकय छी ?


text: महाराजाधिराज लक्ष्मीश्वर सिंह संग्रहालय दरभंगा में ‘एक सर्वे आफ अर्ली मेडियेवल मिथिला बाई दि महाराजाधिराज लक्ष्मीश्वर सिंह संग्रहालय दरभंगा’ एवं ‘ मास्टरपीसेज आफ दि महाराजाधिराज लक्ष्मीश्वर सिंह संग्रहालय दरभंगा ‘नामक दू टा ब्राउसियर का लोकार्पण कयल गेल। एहि अवसर पर ललित नारायण मिथिला विश्वविद्यालय के प्राचीन इतिहास विभाग के अध्यक्ष डॉ अयोध्या नाथ झा कहलथि कि मिथिला के सांस्कृतिक धरोहर के संरक्षण के लेल पछिला पचास साल सँ चिरप्रतीक्षित काजसबके पूरा कय डा शिव कुमार मिश्र अत्यंत सराहनीय काज कय रहल छथि।डा झा ने कहलथि कि आब मिथिला सँ प्रतिमा चोरी के घटना सबपर विराम लागि सकत कियैकि डकूमेंटेशन भय जेबाक कारण अंतरराष्ट्रीय तस्कर लोकनि के लेल एहिसब मूर्ति सबकें विश्वबाजार में खपेनाई संभव नहि होयत। बिहार विधान परिषद के परियोजना पदाधिकारी श्री भैरव लाल दास कहलथि कि ऐहने डकुमेंटेशन राज्य के विभिन्न थाना सब में जब्त कयल गेल मूर्त्ति, सिक्का आ अन्य धरोहर सबकें सेहो कयल जेबाक चाही ताकि लोकसमृद्धि के ओर इतिहास अध्येतालोकनि के ध्यान आकर्षित कयल जा सकय। ओ इहो कहलथि कि डकुमेंटेशन के क्रममे गाम सबके मंदिर परिसर,ब्रह्मस्थान, जीर्ण-शीर्ण मंदिर, गाछ सब के नीचा राखल गेल प्राचीन मूर्ति सबके सेहो समान महत्व देल जेबाक चाही।महाराजाधिराज लक्ष्मीश्वर सिंह संग्रहालय दरभंगा के संग्रहालयाध्यक्ष डा शिव कुमार मिश्र के नेतृत्व में मिथिला क्षेत्र के आमलोगों में अपने धरोहर के प्रति जागरूकता पैदा करबा लेल अभियान चलाओल गेल अछि जहिमें प्रशासनिक अधिकारी लोकनि के संग ही पुलिस अधिकारीगण आ पंचायत के मुखिया, सरपंच तथा पंचायत समिति के सदस्यलोकनि द्वारा भाग लेल गेल अछि। एहि तरह के कार्यक्रम संभवतः देश में पहिल बेर आयोजित कयल गेल अछि जकर साकारात्मक परिणाम के उदाहरण के रूप में ओझौल, लहेरियासराय के ग्रामीणलोकनि द्वारा संग्रहालय के सौंपल गेल विष्णु के कर्णाटकालीन प्रतिमा अछि। संग्रहालय के अध्यक्ष डॉ शिव कुमार मिश्र कहलथि कि मिथिला के वैशाली जिला सँ लय क मधेपुरा जिला सँ प्राप्त करीब सबा सौ प्रतिमा सबके प्रलेखन कयल गेल अछि एहिमें अधिकतर प्रतिमा हाल के दिन में विभिन्न स्थान सबपर पर कयल जा रहल सड़क निर्माण आ अन्य विकासात्मक गतिविधियों के लेल मिट्टी खुदाई के दौरान भेटल अछि। मिथिला क्षेत्र सँ अनेक दुर्लभ प्रतिमा के चोरी होइत रहैत अछि लेकिन डकुमेंटेशन के अभाव में हमसब कोनो प्रकारक दावा नै कय सकैत छलौं। डा. मिश्र कहलथि कि मिथिला के कला इतिहास के अध्येता लोकनि के लेल ई विवरणिका एक महत्वपूर्ण साधन के रूप में सिद्ध भय सकैत अछि। एहि मूर्ति सबके अलावा संग्रहालय के विभिन्न दुर्लभ कलावस्तुओं के सेहो एक अलग ब्राउसियर प्रकाशित कयल गेल अछि आ ओकर सेहो लोकार्पण कयल गेल अछि। कार्यक्रम में डा अवनीन्द्र कुमार झा, गणपति नाथ झा वैद्यजी,डा अशोक कुमार सिन्हा,श्रीमती नूपुर दत्ता ,डा सुशांत कुमार, चंद्र प्रकाश, आविष्कार तिवारी, आरुषि मेहरा ,अनुपमा दास संयुक्ता आचार्य,रत्नेश कुमार वर्मा, धर्मेन्द्र कुमार, संतोष कुमार, किरण देवी,राजेन्द्र राम आदि अनेक गणमान्य लोक भाग लेलथि। राज्य सरकार के कला, संस्कृति एवं युवा विभाग के वेबसाइट पर ई विवरणिका उपलब्ध अछि जहिसँ कि पूरा संसार के लोक मिथिला क सांस्कृतिक धरोहर के विषय में जानकारी देल जा सकैत अछि। ई ब्राउचर मैथिली साहित्य संस्थान के वेबसाइट पर सेहो उपलब्ध अछि जतय सँ नि:शुल्क डाउनलोड कयल जा सकैत अछि।


text:
राजविराज (नेपाल). कविपति विद्यापतिक स्मृति पर्वक आयोजन नेपालक राजविराज मे भ' रहल अछि. मैथिली साहित्य परिषद् आ सहयोगी संस्था दिस सं पंचदिवसीय विद्यापति स्मृति पर्व 2069 आयोजित कयल गेल अछि. 24 नवम्बर 2012 सं शुरू भेल ई पर्व पांच दिन चलत. पहिल दिन कॉलेज छात्र सभ मैथिली, मिथिला आ संस्था सबहक भूमिका पर अपन विचार रखलनि. परिषद्क सदस्य करुणा झा जनओलनि जे 23 छात्र अपन विचार रखलनि. आइ अर्थात 25 नवम्बर कें साहित्यिक गोष्ठी आयोजित अछि. एकर बाद 26 कें विद्यापति पर आधारित झांकी बनाओल जायत आ नगर भ्रमण कयल जायत. चारिम दिन 27 कें पुरस्कार ओ सम्मान समारोह आयोजित कयल गेल अछि। पाचम दिन अर्थात 28 नवम्बर 2012 कें मैथिली लोक नृत्य प्रतियोगिता केर आयोजन कयल गेल अछि.
(Report: मिथिमीडिया ब्यूरो)
Tags: हालचाल


text:
तीत वस्तु कें मधुर चासनी मे बोरि प्रस्तुत करबाक विधि भेल व्यंग्य. जेना नेना कें आदक रस पियेबाक हेतु ओहि मे मधु मिलाओल जाइछ तहिना राज-समाजक कटु सत्य कें, ताहि मे सुधारक अपेक्षा सं, रुचिगर रूपें कहबाक विधा थिक व्यंग्य. ई गद्य किंवा पद्य कोनो तरहें भ सकैत अछि. व्यंग्य पढ़ैत काल मन मे भले गुदगुदी लागओ, धरि पढ़ि गेलाक बाद मस्तिष्क पर चोट सन अनुभव होइछ. एकरा माध्यमे मनुष्यक विचार, व्यवहार ओ व्यवस्थाक विभिन्न विडंबना कें सुधारबाक ओ जड़ता कें तोड़बाक चेष्टा कएल जाइछ.
मैथिल स्वभावे सं विनोदी होइत छथि. हंसी-ठट्ठाक नान्हि सं नान्हि अवसर ओ गमाबए नहि चाहैत छथि. एहि लेल परंपरागत रूपें सेहो कइएक अवसर ओ संबंधक विधान भेल अछि. से, एहन परिवेश नहि रहने गोनू झा नहि भ’ सकैत छलाह. एखनो हज्जारो गोनू झा विभिन्न भेष मे गामे-गाम भेटि जएताह. आ से हास्य-विनोदक क्रम मे व्यंग्य सेहो भेटैत रहत. खास क’ मैथिल समाज मे सोझ उक्तिक संगहि वक्रोक्तिक खूब प्रयोग होइछ आ अधिकांश वक्रोक्ति मे व्यंग्य निहित रहैछ.
मुदा, जखन व्यंग्य रचनाक बात होइत अछि त’ से एतेक सोझ-सरल नहि अछि, अपितु आन कइएकटा विधा सं बेसी कठिनाह अछि. आ ताहू पर व्यंग्य यदि ककरो रोजीना लिखय पड़इ तखन त’ आर बेसी झंझटियाह. से, एहने कठिन आ झंझटियाह काज करब गछलनि रूपेश त्योंथ.
जखन मैथिली दैनिक मिथिला समाद मे काज करैत रहथि त’ पत्रक हेतु नियमित व्यंग्य लिखबाक भार उठओलनि आ तकरा कुशलतापूर्वक निमाहलनि. ई नवकृष्ण एहिकक छद्म नामे व्यंग्य स्तंभ खुरचनभाइक कछमच्छी नियमित भ’ लिखैत रहलाह.
मैथिली मे व्यंग्य ओहुना बड्ड कम लिखल जाइत अछि. आ सेहो दैनिक रूपें व्यंग्य लेखन त’ गनले-गूथल भेल अछि. हमरा प्रसन्नता अछि जे रूपेशजी 'मिथिला समाद' मे छपल अपन व्यंग्य सभ मे सं पचास गोट बीछल व्यंग्यक एकटा संग्रह खुरचनभाइक कछमच्छी (स्तंभहिक नामे) शीर्षक सं प्रकाशित करबओलनिहें. मैथिली व्यंग्य साहित्य हेतु ई बड्ड सुखद बात थीक.
एहि संग्रह मे खुरचनभाइ मुख्य पात्र छथि. आ अपन समाज, राष्ट्र सं ल’ परदेश धरिक विभिन्न घटना, व्यवहार आ विचारक विडंबना पर कछमछाइत छथि तथा नहि रहि होइ छनि त’ चोटगर प्रतिक्रिया देइत छथि. एहि मे हुनक सहायक पात्रगण मे लेखकक अतिरिक्त सुटकुन, सुगना, बिल्टू, बिन्देसरा, फसादी, सुट्टा, गुलटन आदि प्रमुख अछि. खुरचनभाइक संगहि आन पात्रक नाम सभ मिथिलाक बेस प्रचलित पारंपरिक नाम सभ अछि आ ई नामहि सं व्यंग्य-विनोदक अटगर लगैत अछि. खुरचनभाइक चिंतन आ ताहि पर व्यंग्य मे मैथिलक कुटचालि, हड़ताल, दहेज, भ्रष्टाचार, ईष्या, ओछ राजनीति, महगी, पड़ोसी देशक चालि-प्रकृति, अंतरराष्ट्रीय घटना आदि विभिन्न तरहक बिंदु सभ अछि जे सामान्य पाठक कें आकषित करैत अछि. एहि मे विभिन्न नेता पर फेकल जाएबला चप्पल-जूताक चर्चा सेहो अछि, त’ गामघर मे हांसू-खुरपी-लोटा आदि आवश्यक वस्तु मांगि क’ ल’ जाएब आ तकरा हेरा देबाक प्रवृत्ति पर व्यंग्य सेहो अछि.
व्यंग्य रचनाक शीर्षक सेहो खास महत्व रखैत अछि. प्रस्तुत संग्रहक किछु शीर्षक देखू जे कतेक प्रासंगिक अछि, जेना-चुप्प सुटकुनमा, टेबुल-कुर्सी सब पास, शोकतंत्र मे, नेताजीक नेत, उन्नत भेल अछि घेंट, पद्मश्री वा पैसाश्री, जूता न्यायक बेर, जेबी मे जोगार, मंगला मंगलक की, हुहुआइत जमाना, नमरा देलक नमरी, भगवान देलनि खौंसी इत्यादि.
एहि संग्रह मे ठेठ आ बातचीतक शब्दावलीक नीक प्रयोग भेल अछि. मैथिलीक वाक्य विन्यास, लोकोक्ति आ मोहाबराक प्रयोग चिक्कन अछि. मुदा सभ सं महत्वपूर्ण अछि गंभीर बात कें चौल बना कहि देब आ ताहि मादें पाठक कें सोचबा पर बाध्य करब. संगहि दैनिक जीवनक छोट-छोट विडंबना कें व्यंग्यक माध्यमे उजागर करब. लोकोक्तिक किछु उदाहरण देखू – दियाद आ दालि जते गलय तते नीक, कुकुरक नांगरि कतहु सोझ भेलैक अछि. अन्हराक जगने की...आदि.
मैथिलीक अप्पन वाक्य विन्यास ओ छटा बेस उजियाएल अछि. एकरो किछु उदाहरण देखू – तमसायल भेल घुरैत रहैत छी, टीक नब्बे डिग्रीक कोण बनबैत ठाढ़ भ’ जाइत छलनि, अहूं कें लगैत अछि जेना जीबिते भरि कष्ट अछि, जूता पहिरलनि से त’ नीके मुदा लुंगी-गंजी पहिरने भाइक पएर मे जूता कोनादन लगैत छल, हमर करेज पिसिया मसीन जकां धक-धक करय लागल, इत्यादि.
एहि व्यंग्य संग्रहक मादें कहि सकैत छी जे मैथिली व्यंग्यक ई एकटा उपलब्धि थीक. एकर भाषा, शिल्प, शब्द, वाक्य-विन्यास, कथाक परिवेश, कथोपकथनक शैली आदि दृष्टिएं ई मिथिला समाजक लग मे अछि त’ विषयक दृष्टिएं एहि मे विविधता छै. दरबज्जा, टोल, गाम, समाज, प्रदेश सं होइत राष्ट्र आ विश्वक चिंतन एहि मे छै. मैथिलक उकठपना छै, गप्प मारबाक प्रवृत्ति छै, बाट छेकबाक प्रकृति छै आ एहि सभटापर व्यंग्य क’ ताहि सं उप्पर उठबाक लक्ष्य छै. समस्त रचना शीर्षक सं अंत धरि संपूर्ण अर्थ मे व्यंग्य अछि. एकर अवरण रेखाचित्र संतोष मिश्रक बनाओल छनि जे एहि संग्रहक हेतु बेस आकर्षक आ उपयुक्त अछि.
एहि समस्त सुखद विशेषताक संग एकटा प्रमुख कमी अछि जे समस्त व्यंग्य रचना धरगर नहि बनि सकल अछि. ओना, ई कमी दैनिक स्तंभ लेखन मे स्वाभाविक थिक, से बात फराक. ताहि संगे बहुत रास पाठक कें एहि मे प्रयुक्त किछु शब्दक वर्तनी पर आपत्ति भ’ सकैत छनि, से मुदा व्यंग्य-प्रवाह कें अबाधित रखबाक हेतु भेल अछि. वाक्य सभ नमहर बनि गेल अछि आ पाराग्राफ सेहो बहुत कम देल अछि, एहि दिस धियान देल जा सकैत छलैक. एहि संग्रहक हेतु रचनाकार कें अशेष शुभकामना देइत छिअनि.
पोथीः खुरचनभाइक कछमच्छी
विधाः व्यंग्य
लेखकः नवकृष्ण ऐहिक
प्रकाशकः मैलोरंग, दिल्ली (2015)
कुलपृष्ठः 144
दामः 120 टाका
समीक्षा: मिथिलेश कुमार झा


text:
रामस्वामी वेंकटरमण
रामस्वामी वेंकटरमण, (रामास्वामी वेंकटरमन, रामास्वामी वेंकटरामण या रामास्वामी वेंकटरमण)(४ दिसंबर १९१०-२७ जनवरी २००९) भारत के ८अम राष्ट्रपति छल। ओ १९८७ से १९९२ तक ई पद पर रहल। राष्ट्रपति बने के पहिले ओ ४ वर्ष तक भारत के उपराष्ट्रपति रहल। मंगलवार क २७ जनवरी क लंबा बीमारी के बाद उनकर निधन भ गेल । ओ ९८ वर्ष के छल। राष्ट्रपति, उपराष्ट्रपति आर प्रधानमंत्री समेत देश भर के अनेक राजनेतासभ उनकर निधन पर शोक व्यक्त केलक। ओ २:३० बजे दिल्ली मे सेना के रिसर्च एंड रेफरल हॉस्पिटल मे अंतिम साँस लेलक। उनका मूत्राशय मे संक्रमण (यूरोसेप्सिस) क शिकायत के बाद विगत १२ जनवरी क अस्पताल मे भर्ती करावाल गेल छल। ओ साँस सम्बन्धी बीमारी से सेहो पीड़ित छल। उनकर कार्यकाल १९८७ से १९९२ तक रहल। राष्ट्रपति पद पर आसीन होए से पूर्व वेंकटरमन करीब चार साल तक देश के उपराष्ट्रपति सेहो रहल।[१]
प्रारंभिक जीवन[सम्पादन करी]
राजनीतिक जीवन[सम्पादन करी]
अंतिम समय[सम्पादन करी]
सन्दर्भ सामग्रीसभ[सम्पादन करी]


text:
'कोलकाता सांस्कृतिक राजधानी अछि आ एतय मैथिलीक चास बेस उर्वर देखना जा रहल अछि. युवा साहित्यिक लोकनिक रचना सुनि आश्वस्त भेलहुं जे ई शहर अपन गरिमा कें आओर बढ़ाओत.' ई मैथिलीक वरिष्ठ कवि बुद्धिनाथ झा काव्यसंध्या पर अपन उद्गार मे कहलनि.
विश्व कविता दिवस पर आयोजित कार्यक्रम मे महानगरक युवा साहित्यकार लोकनि जुटल छलाह आ अपन-अपन रचनाक पाठ केलनि. गोष्ठीक अध्यक्षता बुद्धिनाथ झा केलनि त’ संचालन युवा कवि चन्दन कुमार झा केलनि.
बीबीडी बाग मे सांझ 7 बजे सं आयोजित गोष्ठी मे अध्यक्ष ओ संचालक सहित भवनाथ झा, अशोक झा भोली, दीपक ठाकुर, रंजीत कुमार झा, आमोद कुमार झा, राजीव रंजन मिश्र ओ रूपेश त्योंथ कविता पाठ केलनि.
ज्ञात हो जे कोलकाता मे संस्थानिक कार्यक्रमक अतिरिक्त धारावाहिक गोष्ठी ‘संपर्क’ आ ‘अकासतर बैसकी’ कइएक साल सं लगातार आयोजित होइछ, जाहि माध्यम सं भाषा-साहित्य लेखन-संवर्धन हेतु निरंतर प्रयास होइए.
आयोजनक #FBLIVE एतय देखि सकै छी.


text:
इंटरनेट पर मैथिलीक पहिल पत्रिका विदेह आब सदेह भs गेल अछि... विदेह सदेह बनि आब सभ के सामने आबि गेल अछि. एकर पूरा श्रेय श्री गजेन्द्र ठाकुर जीके जाए छनि. ई हुनकर मातृभाषा मैथिलीक प्रति अनुराग के सेहो देखबैत अछि. गजेन्द्र जी मैथिली मे कइटा पोथी त लिखनहिं छथिन्ह... मैथिली-अंग्रेजी आ अंग्रेजी-मैथिली शब्दकोश सेहो तैयार कएने छथिन्ह. सदिखन मैथिलीक विकास मे जुटल रहय छथिन्ह. देश- विदेशक मैथिल के एकठाम लाबय मे विदेह के बड़का योगदान रहल अछि. ई मैथिल सभ के एकटा बड़का मंच प्रदान करैत अछि. विदेह दुनिया के करीब सत्तरटा देश मे पढ़ल जाएत अछि. मैथिली पत्रकारिता मे अखन धरि विदेह जे काज करलक ओ अतुलनीय अछि. इंटरनेट के माध्यम सं पत्रिका निकालनाय... एकरा त अहां एक तरहे एकटा साहसिक कदम कहि सकैत छी. जतय प्रिंट के पढ़य लेल एकोsटा पत्र-पत्रिका नहि मिलैत होए. ओतए ई साहसिके कदम अछि. प्रिंट वाला पत्र-पत्रिका त नामे लेल अछि. साल मे एक-दुटा अंक निकालि खानापूर्ति टा होएत अछि. कोनो सभा संगत के दौरान मिलल त मिलल नहि त पतो नहि चलत जे मैथिली मे ई पत्रिका निकलैत अछि. नाम त दसटा के सुनय लेल मिलत. बस अपने मे निकालय छथि आओर अपने मे पढय छथि. एहन हालत मे विदेह के निकलनाय सुखद अछि. कम सं कम इंटरनेटहिं पर गजेन्द्र ठाकुरजी हर अंक त निकालैत छथिन्ह. आब जखन विदेह सदेह भs गेल अछि उम्मीद अछि ठाकुरजी एहि क्रम के जारी रखताह. ओना विदेह के सदेह वाला अंक इंटरनेट पर सेहो अछि. विदेह के इंटरनेटक अंक जारी रहत ओहि मे कोनो रुकावट नहि आएत. विदेह सदेह पत्रिका के पहिल अंक मे इंटरनेट वाला विदेह के पहिल पचीस अंकक चुनल रचना के प्रकाशित कएल गेल अछि. विदेह मे कथा-पिहानी... कविता... एकांगी... कॉर्टून... इंटरव्यू सभ किछ के समावेश त कएले गेल अछि. पत्रिका के आखिर मे मैथिलीक मानक लेखन शैली सेहो देल गेल अछि. कम सं कम हमरा सभ जकां लोक के लेल त ई नीक अछि. गाम-घर सं बाहर रहय वाला आओर मैथिलीक पोथी कम पढ़य वाला लोक सभके लेल ई मानक लेखन शैली बड़ काज के अछि. मुदा एकरा बेर- बेर पढ़य के जरूरत अछि. किएक त जे लिखय के आदत भ जाएत अछि ओ जल्दी नहि हटैत अछि.
विदेह सदेह के एहि अंक के देखि मन खुश भs गेल. आब अगिला क के इंतजार अछि. अगिला साल जनवरी मे विदेह के अगिला अंक आएत. ओना एहि अंक के लेल गजेन्द्र ठाकुर जीके काफी मेहनत करय पड़लन्हि. फोंट के दिक्कत... ले आउट... फॉर्मेटिंग के... सभ ठाम हुनका जुझय पड़लन्हि. रचनाकार के पठाएल एक-एक रचना के फेर सं टाइप करनाय... छपय सं पहिने एक-एक शब्द के फेर सं चेक करनाय. एकदम सं थका देबय वाला काज अछि. एहि के लेल हुनका बहुत-बहुत धन्यवाद आओर अगिला अंक के लेल शुभकामना.


text:
कलकत्ता: मिथिला विकास परिषदक महिला शाखा मिथिला महिला मंच द्वारा रविदिन 31 अगस्त कें गीतगाइन प्रतियोगिता आयोजित भेल. प्रतियोगिताक आयोजन महाजाति सदन केर संयुक्तभवन प्रेक्षागृह मे संपन्न भेल. भूतनाथधाम केर प्रधान पुजारी स्व. महिपाल ठाकुर केर स्मृति मे मंचक नाओ राखल गेल. कार्यक्रम सं पहिने स्व. महिपाल ठाकुर, स्व. शशिदेव झा, दिवंगत साहित्यकार स्व. ज्योत्स्ना चन्द्रम, स्व. निर्भय मल्लिक केर स्मृति मे किछु क्षणक मौन राखि श्रद्धा अर्पित कएल गेल. कार्यक्रमक अध्यक्षता श्रीमती शैल झा ओ संचालन श्रीमती रूपा चौधरी केलनि.
मैथिली लोकगीत पर आधारित प्रतियोगिता मे कुल 24 प्रतिभागी भाग लेलनि, जाहि मे सं नयना इस्सर प्रथम, भावना प्रतिहस्त द्वितीय, सुमन ठाकुर तृतीय तथा दिव्या ओ प्रिया चौधरी कें सांत्वना पुरस्कार देल गेल. कार्यक्रम मे सांसद सुदीप बंद्योपाध्याय सहित अशोक झा, उद्योगपति कामदेव झा, नेपालक वाइस कांसुलेट जनरल सुरेन्द्र थापा, प्रो सोमा बनर्जी, दिनेश सिंह नेपाली उपस्थित छलाह. एकर संगहि प्रेक्षागृह मे दर्शक खचाखच भडल छल.
(Report/Photo: प्रकाश झा)
Tags: हालचाल : एहिपार


text:
वट सावित्री व्रत यानी बरसाइत व्रत मिथिला के एकटा प्रमुख पाविनि अछि । बरसाइत के तारीख लs कs अलग अलग मत रहल अछि । स्कंद पुराण आ भविष्योत्तर पुराण के अनुसार ज्येष्ठ मास में शुक्ल पक्ष के पूर्णिमा दिन ई व्रत करअ के विधान अछि । ओतय निर्णयामृत आदि के अनुसार ज्येष्ठ मास में अमावस्या के दिन व्रत करअ के गप्प कहल गेल अछि ।
बरसाइत मिथिला में जेठ मासक कृष्णपक्ष अमावास्या केँ दिन मनाओल जाइत अछि । ओतय महाराष्ट्र, गुजरात आ दक्षिणी भारतीय राज्य में उत्तर केर तुलना में 15 दिन बाद मनोओल जाएत अछि । बाकी समय के फेर के बावजूद ई पर्व के सभ जगह उद्देश्य एक्के टा छय । सभ जगह सौभाग्य के वृद्धि आ दांपत्य जीवन के सुखमय होवs के कामना कैल जाएत अछि । एहि पर्व मिथिला में सुहागिन सभ अपन सुहागक रक्षाक लेल मनबैत छथि | एहि दिन सुहागिन नव विवाहिता वरक (बरगद) गाछक पूजा परम श्रद्धा सँ करैत छथि ।
पाविनि में ‘वट’ (बरगद) आ ‘सावित्री’ दूनू के विशिष्ट महत्व अछि । पुराणक मान्यता अछि कि वट गाछ में तीनु देव ब्रह्मा, विष्णु आ महेश के वास अछि । आ एकर नीच्चा बसि क पूजन, व्रत आ कथा के सुनअ सं सभ मनोकामना पूर्ण होएत अछि । बर वृक्ष ज्ञान आ निर्वाण के से हो प्रतीक मानल जैत अछि । कियाक भगवान बुद्ध के एहि वृक्ष के सान्निध्य में ज्ञान प्राप्त भेल रहेन । एहि द्वारे वट गाछ के पति केर दीर्घायु खातिर पूजनाय छय ।
पूजा गामक कोनो वरक गाछ में असगर आ सामूहिक रूप सं एकत्र भs कs कएल जैत अछि । किछु अपन आंगन में वरक गाछ के रोपि के पूजा करैत छथि । पूजन सामग्री में फूल, चानन धूप-दीप, नैवेध्य,पाकल आम,सिन्दूर,पिठार,आरतक पात,सूत,बियनि,मांटीक,खिरोधिनी,सरवा,नाग नागिन केर मूर्ति आदि अछि । पूजा में अकुंरित चना के विशेष महत्व अछि ।एहि पूजाक क्रम मे सूर्य, चंद्रमा, गौरी,साठी, गणेश,नाग,नवग्रह,वरक गाछक पूजा कएल जैत अछि । व्रत सs एक दिन पहिल सुहागिन सभ पवित्र रहि कअ नहा खाय पाविनि हो छय । पूजाक दिन नव कपड़ा पहिरs के प्रावधान अछि । पूजा आँगन मे कएला पर सात टा वरक ठाढ़ि रोपल जाएत अछि आ प्रत्येक गाछक जड़ि मे पिठार आ सिंदूर सँ अरिपन दय,पीयर रंग मे रंगल सूतक नरी केँ सातो गाछ में लपेटि, प्रत्येक गाछक निकट एक एक टा बियनि आरतक पात,आम,अंकुरी चना पूजाक क्रम में चढाएल जाएत अछि जकरा वेढ देब कहल जैत अछि | वेढ दय गाछ के बीयनि सs हौंकअ छथि आ गाछ के आलिंगन आ प्रणाम करय छथिन्ह । पूजाक समाप्ति के बाद कथा सुनल जाएत छय । कथा मे दू टा कथा होएत छय़- पौराणिक आ लोक कथा । पौराणिक कथा मे सावित्री सत्यवानक कथा अछि । ओतय लोक कथा में ब्राह्मणक कथा अछि । एहि कथाक केर समाप्ति पर पूजा लग बैसलि सभ स्त्री अपन अपन माथ पर सs वरक पात उतारि कअ अपन अपन पाछू में फेकय छथि । ई पात कथा शुरू होव सs पहिले माथा पर लेल जाएत अछि ।
लोक मान्यता अछि कि वट सावित्री व्रत करअ आ कथा सुनअ सs उपासक के वैवाहिक जीवन आ जीवन साथी के आयु पर कोनो तरहक संकट एला के बादों टालि जाएत अछि ।


text:
बिहारके अधीन जे मिथिलाप्रान्त आबैत अछि ओहिमे 7 टा विश्वविद्यालय छै। 6 टा तँ मगधके पटना सँ सञ्चालित अछि, 6 टामे सँ एकटा संस्कृत विश्वविद्या...
बिहारके अधीन जे मिथिलाप्रान्त आबैत अछि ओहिमे 7 टा विश्वविद्यालय छै। 6 टा तँ मगधके पटना सँ सञ्चालित अछि, 6 टामे सँ एकटा संस्कृत विश्वविद्यालय अछि आओर 1 टा केन्द्रीय विश्वविद्यालय अछि।
1. ललित नारायण मिथिला विश्वविद्यालय, दरभंगा
कुलपति : सुरेन्द्र प्रताप सिंह
2. बाबासाहेब भीमराव अम्बेडकर बिहार विश्वविद्यालय, मुजफ्फरपुर
कुलपति: हनुमान प्रसाद पाण्डेय
3. तिलका माँझी भागलपुर विश्वविद्यालय
कुलपति: हनुमान प्रसाद पाण्डेय
4. डॉक्टर राजेन्द्र प्रसाद सेंट्रल एग्रीकल्चर विश्वविद्यालय, समस्तीपुर
कुलपति: आर सी श्रीवास्तव
5. पूर्णिया विश्वविद्यालय, पूर्णिया
कुलपति: राजनाथ यादवा
6. भूपेन्द्र नारायण मण्डल विश्वविद्यालय, लालू नगर, मधेपुरा
कुलपति: रामकिशोर प्रसाद रमण
7. कामेश्वरसिंहदरभंगा संस्कृत विश्वविद्यालय, दरभंगा
कुलपति: शशिनाथ झा
संस्कृत विश्वविद्यालय आओर मधेपुराके विश्वविद्यालयके छोड़ि दी तँ सभ पर यहन कुलपति बैसाओल गेल अछि जे लोकिन मैथिल नहि छथि। आब मैथिल नहि छथि तँ निश्चित रूपसँ हुनका मिथिला अथवा मिथिलाक लोकसभ सँ सेहो कोनो अपनत्व नहि छन्हि।
कुलपतिक आचरण एना रहैत छन्हि जे मात्र ओ अपन ड्यूटी बजेबाक लेल विश्वविद्यालय आबैत छथि। करयके छन्हि तँ ड्यूटीये मुदा, ओ मात्र नाम लेल करैत छथि, काज लेल नहि।
जखनि कोनो कुलपति मात्र अहि द्वारे मोकदमामे मैथिल विद्यार्थीके फँसबैत अछि जे किओ विश्वविद्यालयमे पसरल गड़बड़ी अथवा भ्रस्टाचारके विरोधमे आवाज नहि उठाबय। शिक्षाके स्तर खराप करयमे यहन कुलपति सभकेँ विशेष हाथ रहैत छै। 3 वर्षक सिलेबसके 5 साल लय जायके पाछु मात्र एकेटा सड्ययंत्र छै जे कोना मैथिल विद्यार्थीके करियर नष्ट कयल जाय, तबाह कयल जाय।
पूरा शासन तन्त्र तँ पहिले सँ मगधके कब्जामे छै, बाद बाकी जे डायरेक्ट मगधके शासन तन्त्रमे नहि अबैत अछि ओहो पर अवैध आओर इनडाइरेक्ट रुपे मैथिलके हटायल जा रहल अछि।
समस्या कुलपतिके छै जा धरि यहन कुलपति मिथिलाक विश्वविद्यालयमे नहि नियुक्त कयल जायत जे मैथिल होइथि, मैथिल विद्यार्थी सभकेँ अपन धिया-पूता बुझथि, मैथिल विद्यार्थीके भविष्यके चिन्ता कय सकथि ता धरि मैथिल विद्यार्थी लोकिन मिथिलाके अहि यूनिवर्सिटी सभमे पिसाइत रहताह।
राज्यपालके बाहर आ रहबाक परम्परा छै मुदा मिथिलाके विश्वविद्यालय सभकेँ कुलपति मैथिल चाही। शिक्षा माफिया नहि। मिथिलामे मैथिल सँ बढ़ि कय किओ नहि छै। मैथिलके आब अमैथिल प्रशासक नहि चाही। मिथिलामे अमैथिल सभ गन्ध मचा कय रखने अछि
*केन्द्रीय विश्वविद्यालय राज्यपालके अन्तर्गत नहि अबैत अछि।
विश्वविद्यालयके वेबसाइट पर कुलपतिक यैह नाम लिखल छल।


text:
वेस्ट ब्रोमविच एल्बियोन फुटबल क्लब
वेस्ट ब्रोमविच एल्बियोन फुटबल क्लब, एक प्रसिद्ध अंग्रेजी फुटबल क्लब छी,[३] जे इंग्ल्याण्ड के वेस्ट ब्रोमविच नगर, में स्थित अछि। ए क्लबक घरेलू मैदान हव्थोर्न्स छी,[२] इ क्लब वर्तमान में प्रीमियर लीग में खेलैत अछि।
सन्दर्भ सामग्रीसभ[सम्पादन करी]
- ↑ McOwan pp. 7–10.
- ↑ २.० २.१ "The Hawthorns", West Bromwich Albion F.C., २ जुलाई २०१२, अन्तिम पहुँच ७ जनवरी २०१३। सन्दर्भ त्रुटि:
अमान्य टैग है; "Grounds for debate" नाम कई बार विभिन्न सामग्रियों में परिभाषित हो चुका है
- ↑ "Supporters' Clubs Directory", West Bromwich Albion F.C., २८ जून २०१२, अन्तिम पहुँच १० जनवरी २०१४।
बाह्य जडीसभ[सम्पादन करी]
- वेस्ट ब्रोमविच एल्बियोन फुटबल क्लबक आधिकारिक साइट
- वेस्ट ब्रोमविच एल्बियोन फुटबल क्लब प्रिमीयर लिग पर
- ब्रोमविच एल्बियोन फुटबल क्लब स्काई स्पोर्ट्स पर
- वेस्ट ब्रोमविच एल्बियोन फुटबल क्लब बीबीसी पर


text:
नवका- पुरनका लेख सर्च करु...
गलत मूल्यांकन सं छात्र परेशान...जिम्मेदार के?
बिहार-झारखंड के हजारों छात्र गलत मूल्यांकन के शिकार बनि गेल छथिन्ह. टीचर के गलत मूल्यांकन के खामियाजा विद्यार्थी के भुगतय पड़ि रहल छनि. दुनू राज्य मे हाल ई अछि जे हजारों छात्र परीक्षा पास नहि करि पाएल छथिन्ह.
बिहार मे सीबीएसई रिजल्ट मे फेल छात्र सभ काफी गुस्सा मे छथिन्ह. पटना मे तं छात्र आओर गार्जियन सभ सीबीएसई के दफ्तर पर काफी हो-हल्ला सेहो करलखिन्ह.
एहिठाम एहन भेल कि गणित आओर भौतिकी मे60 हजार मे सं 24 हजार छात्र फेल भ गेलखिन्ह. छात्र सभ के कहनाय छनि जे एहि विषय के कॉपी के जांच नीक सं नहि करल गेल अछि. विद्यार्थी सभ के मांग छनि जे हुनकर सभ के कॉपी के फेर सं जांचल जाए.
एहने हाल झारखंड मे अछि. एहिठाम झारखंड इंटरमीडिएट के रिजल्ट मे आधा सं बेसि छात्र फेल भ गेल छथिन्ह. विद्यार्थी सभ काफी टेंशन मे छथिन्ह. एहिठाम सेहो लोक तोड़फोड़ करलखिन्ह.
झारखंड मे तं राज्य के मानव संसाधन विकास मंत्री के बेटा आओर बेटी सेहो पास नहि करि पएलखिन्ह. राज्य मे तं साइंस के 70 प्रतिशत सं बेसि छात्र फेल भ गेल छथिन्ह.
सभसं अचरज तं अहां के ई जानि कs होएत जे बिहार...झारखंड के कइटा विद्यार्थी जे आईआईटी-जेईई आओर दोसर इंजीनियरिंग परीक्षा पास करि गेल छथिन्ह ओ इंटर मे फेल करि गेल छथिन्ह.
आईआईटी-जेईई आओर दोसर इंजीनियरिंग परीक्षा मे नीक पॉजीशन लाबय वाला छात्र सभ सेहो 12वीं...इंटर मे गणित... भौतिकी से पास नहि करि पाएल छथिन्ह.
छात्र सभ आओर गार्जियन सभ के साफ कहनाय छनि जे ई संभव नहि अछि. जे विद्यार्थी आईआईटी-जेईई आओर दोसर इंजीनियरिंग परीक्षा के कठिन टेस्ट के निकाल सकैत अछि...ओ कि बिना गणित... भौतिकी जानले एना करि सकय छथि कि ?
एना पहिने सेहो होएत रहैत छल मुदा एहि बेर किछ बेसि होए के कारण हो -हल्ला भ रहल अछि. सवाल उठैत अछि जे ई एना किएक भ रहल अछि? एकरा लेल जिम्मेदार के अछि?
बिना लाग-लपेट के अहां कहि सकय छी... सिस्टम आओर कॉपी जांचय वाला टीचर.
सिस्टम एहि लेल जिम्मेदार अछि जे ओ एकहि टीचर के सैकड़ों कॉपी जांचय लेल द दैत अछि. कॉपी जांचय लेल कोनो नीक व्यवस्था नहि करैत अछि. खास टाइम के अंदर कॉपी जांचि कs देबय लेल टीचर पर दबाव बनाबैत अछि.
टीचर एहि लेल जिम्मेदार छथिन्ह जे ओ कॉपी के नीक सं नहि जांचय छथिन्ह. हर कॉपी के जांचय के हिसाब सं पाई मिलैत अछि. जतेक कॉपी जांचब ओतेक पाई मिलत.
आब पाई लेल ओ एक दिन मे सैकड़ों कॉपी जांचि लैत छथिन्ह. अपने जांचय छथिन्ह आओर दोसर सं सेहो जंचबाबय छथिन्ह. एहन मे ई होएत अछि जे ओ सिर्फ हर कॉपी पर सरसरी नजर मात्र डालि पाबय छथिन्ह.
चूंकि जे सैकड़ों कॉपी ओ जांचय छथिन्ह ओहि सभ मे एकहि प्रश्न रहैत अछि... सभ के जवाब मिला-जुला कs एकहि तरहक रहैत अछि. एना मे ई होएत अछि जे एकहि तरह के कॉपी पढ़ैत-पढ़ैत कॉपी जांचनाय नीरस भ जाएत अछि.
एहन मे टीचर सभ सिर्फ पन्ना उलैटि कs देखय छथिन्ह आओर नंबर देने जाए छथिन्ह. जे जतेक पन्ना भरने रहल ओतेक नंबर देने जाए छथिन्ह. एहि मे कई बेर गलत जवाब देबय वाला के सेहो पूरा नंबर मिल जाए छनि.
आओर चूंकि सैकड़ों कॉपी जांचय के प्रेशर मे ओ कई बेर नंबर जोड़य के क्रम मे गलती करि दय छथिन्ह. एहन मे छात्र के गलत नंबर मिल जाएत अछि. कई बेर एहन होएत अछि जे 51 के 61 भ जाएत अछि आओर 79 के 19 जकां भ जाएत अछि.
कई बेर जल्दी -जल्दी मे नंबर जोड़य काल एक- दूटा पन्ना पलैटि गेल तं बीच के नंबर सेहो गायब. एकर नुकसान विद्यार्थी के उठाबय पड़य छनि.
एहन हमरा संग सेहो भ चुकल अछि मैट्रिक मे. प्रथम श्रेणी सं पास भेलहुं...नीक नंबर सेहो आएल मुदा मार्क्ससीट मे गणित मे नंबर उम्मीद सं कम लागल. एहि के बाद पटना जा चैलेंज करलौं.
हमर शंका सही निकलल... फेर सं नंबर जोड़ल गेल तं मार्क्स मे 40 नंबर आओर जुड़ल. ओ तं हम नीक नंबर सं पहिनहि पास छलहुं ताहि लेल कोनो फर्क नहि पड़ल मुदा जे विद्यार्थी पास नहि भेल होएथिन्ह...आओर ओ फेर सं मूल्यांकन नहि करौने होएथिन्ह हुनका तं एकर नुकसान भ गेलन्हि.
एहने हाल अखन अछि. जे विद्यार्थी आईआईटी पास करि गेल छथिन्ह... ओ गणित आओर भौतिकी मे फेल...मूल्याकंन तं होबाके चाही. आओर कॉपी जांचय के प्रक्रिया मे सुधार के जरूरत सेहो अछि.
अहां सभ के कि कहनाय अछि?
हमर ईमेल:-info@hellomithilaa.com
सदस्यता लें टिप्पणियाँ भेजें (Atom)


text:
उम्मेदवार घरदैलो अभियानमे
पहुरा समाचारदाता
हसुलिया, १९ वैशाख । निर्वाचनके मिति लच्क्याइटी गैलसंगे उम्मेदवारहुक्रे घरदैलो अभियानहे तिब्र बनैले बटै । यहि वैशाख ३० गते हुइना स्थानीय तहके निर्वाचनके लाग उम्मेदवारहुक्रे चुनाव चिन्हा पाइलपाछे दलहुक्रे मतदाता रिझैना टमान गतिविधि आघे बढाइल हुइट ।
कैलाली जिल्लाके कैलारी गाउँपालिकामे ६ जाने पालिका अध्यक्ष, ७ जाने उपाध्यक्ष सहित जम्मा २ सय २० जाने उम्मेदवार चुनावी मैदानमे उटरल कैलारी गाउँपालिकाके निर्वाचन अधिकृत कृष्णप्रसाद नेपाल बटैलै ।
अध्यक्ष पदके लाग नेपाली काँग्रेसके राजसमझ चौधरी, नेकपा माओवादी केन्द्रके लाजुराज चौधरी, नेकपा एमालेके झुमा देवी चौधरी, राप्रपाके होमबहादुर गुरुङ, नागरिक उन्मुक्ती पाटीके भीष्मराज चौधरी, लोकतान्त्रिक समाजवादी पार्टीके विनोदकुमार चौधरी आधिकारिक चुनाव चिन्हा पाइलपाछे घरदैलो अभियानहे तिब्र बनैले बटै ।
ओस्टेक उपाध्यक्षके नेपाली काँग्रेससे भगवती कुमारी चौधरी, नेकपा माओवादी केन्द्रसे लक्ष्मी सत्गौवाथारु, राप्रपा नेपालसे पिङगला थारु, जनता समाजवादी पार्टीसे फुलमति महतो, नेकपा एमालेसे जालुराम चौधरी, नागरिक उन्मुक्ती पार्टीसे कविता चौधरी ओ स्वतन्त्रसे अनिताकुमारी चौधरी उपाध्यक्ष पदके लाग प्रतिस्पर्धामे उटरल बटै ।
नेपाली काँग्रेसके ओरसे अध्यक्ष पदके उम्मेदवार राजसमझ चौधरी जनतन ठेन एजेन्ड सहिट पुग्टी रहल बटैलै । उहाँ कहलै, गाउँपालिकाहे भ्रष्टाचार विरुद्ध शुन्य सहनशिलता अपनाके सुशासन कायम कैना लगायत एजेण्ड सहिट आघे बह्रल बटी, जनतासे डेहल भरोसासे हमार जित सुनिश्चित बा । गाउँपालिकाहे नमूना बनैना हमार योजना बा ।’
ओस्टेक नेकपा माओवादी केन्द्रसे फेरसे अध्यक्ष पदमे दोहराइल लाजुराज चौधरी जनताके मुल्याङकन अनुसार फेरसे अपने उम्मेदवारी डेहल बटैलै । नेकपा एमालेके झुमा देवी चौधरी, राप्रपाके होमबहादुर गुरुङ, नागरिक उन्मुक्ती पाटीके भीष्मराज चौधरी, लोकतान्त्रिक समाजवादी पार्टीके विनोदकुमार चौधरीफे मतदाता रिझैना घरदैलो अभियानमे जुटल बटै ।
ओस्टेक करके कैलालीके पर्यटकीय रूपमे पहिचान बनाइल टीकापुर नगरपालिकामे निर्वाचनके चहल–पहल बढटी गैल बा । टीकापुर नगरपालिकामे ४७ पदके लाग २ सय ८६ जाने उम्मेदवारी दर्ता कराइल रहिट । निर्वाचन अधिकृतके कार्यालय टीकापुरके अनुसार प्रमुख पदमे १२ जाने ओ उप–प्रमुख पदमे ११ जानेक उम्मेदवारी परल रहे ।
प्रमुख पदमे नौ जाने राजनीतिक दलसे तथा तीन जाने स्वतन्त्र ओ उप–प्रमुखमे नौ जाने राजनीतिक दलसे ओ २ जाने स्वतन्त्र उम्मेदवारी दर्ता करैले रहिट । जौन मन्से नगर प्रमुख पदके उम्मेदवार माओवादी केन्द्रके आशा चौधरी, स्वतन्त्र उम्मेदवार विष्णुप्रसाद ढुंगाना, उपप्रमुखओर स्वतन्त्रओर प्रकाश खड्का उम्मेदवारी फिर्ता लेले बटै ।
टीकापुर नगरपालिकामे नेकपा एमालेसे नगर प्रमुखमे श्याम खत्री ओ उपप्रमुखमे उपमा केसी, नेपाली काँग्रेससे नगर प्रमुखमे नवराज रावल, नेकपा माओवादी केन्द्रसे उपप्रमुखमे खडकबहादुर शाह, नागरिक उन्मुक्ति पार्टीसे प्रमुखमे रामलाल डगौरा थारु ओ उपप्रमुखमे उल्कादेवी विश्वकर्मा चुनावी प्रतिस्पर्धामे रहल बटै ।
ओस्टेक काँग्रेस विपीसे उप–प्रमुखमे मिनादेवी साउँद, जनता समाजवादी पार्टीसे प्रमुखमे धरमबहादुर घर्तिमगर ओ उपप्रमुखमे पिंकी विक, राप्रपासे प्रमुखमे गोविन्द रिमाल ओ उपप्रमुखमे सरस्वती बोहरा, नेपाल लोकतान्त्रिक पार्टीसे प्रमुखमे प्रेमबहादुर चौधरी ओ उप–प्रमुखमे पार्वती चौधरी, संघीय लोकतान्त्रिक मञ्चसे प्रमुखमे गोपाल कर्मी ओ उपप्रमुखमे सुनिता विक, मौलिक जरोकिलो पार्टी नेपालसे प्रमुखमे राजकुमार विष्ट ओ उपप्रमुखमे हीरादेवी थारु फे प्रतिस्पर्धामे रहल बटै ।
आठ वडा रहल टीकापुर नगरपालिकामे २०७४ सालके स्थानीय तहके निर्वाचनमे एमालेके उम्मेदवार तपेन्द्र रावल प्रमुखमे निर्वाचित हुइल रहिट कलेसे उपप्रमुखमे नेपाली काँग्रेसके केशरी विष्ट निर्वाचित हुइल रहिट । थारु बाहुल्य क्षेत्र मानल यी नगरपालिकामे रेश्म चौधरी गोसिनीया रञ्जीता श्रेष्ठ चौधरी नेतृत्वके नागरिक उन्मुक्ति पार्टीसे उम्मेदवारी दर्ता कराइलपाछे दुई भारी दलहे टक्कर डेना डेखल बा ।
चुनावमे होमल उ पार्टीके चौधरी कहठै –‘दुई गठबन्धन हुइलेसेफे यहाँ हमार प्रमुख प्रतिस्पर्धी रहल बटी । हमार नारा, एजेण्डा हमार जित्न आधार रहल बा ।’ दर्ता हुइल चार महिनामे उ पार्टी टीकापुरमे अपन बल्गर पकड बनाई लागल दलहुकनके समीक्षा रहल बा । ‘हम्रे सबसे आघे बटी । हम्रे सक्कु वडा जित्बी कना लग्टी रहल बा’ उहाँ कहलै –‘जातीय विचार, टीकापुर घटना, झुटा मुद्दा लगाके पक्राउ कैना, लाल आयोगके प्रतिवेदन सार्वजनिक करे पर्ना, संविधान संशोधन करैना दबाब डेना, लगायतके मुद्दा ओ एजेन्डा रहल बटै ।’
उहाँ ४२ प्रतिशत थारु समुदाय, १४ प्रतिशत दलित समुदाय, टीकापुर घटना झुठा मुद्दाके पक्षमे रहल कुछ वर्गहुक्रे अपन पार्टीहे समर्थन करल बटैलै । २०७४ सालके निर्वाचनमे चार ठो वडा माओवादी केन्द्र, तीन ठो मधेसी जनअधिकार फोरम (लोकतान्त्रिक) पार्टी ओ एक वडामे नेकपा एमाले विजयी हुूइल रहिट ।
अब्बे वडामे विजयी हुइल तीन वडाके अध्यक्ष अपने पार्टीमे दर्ता हुइल उम्मेदवार रहल चौधरी बटैलै । उहाँक दाबी बा–‘गठबन्धन दल ओ नेकपा एमाले हमार पार्टीसे कमजोर रहल बा ।’
सत्ता गठबन्धनके उम्मेदवार नेपाली काँग्रेसके नेता नवराज रावल भर कौनो दल अपन प्रतिस्पर्धी नइरहल प्रतिक्रिया डेलै । उहाँ कहलै –‘काँग्रेस, नेकपा माओवादी केन्द्र, एकीकृत समाजवादी लगायत पाँच दलिय गठबन्धनके कारण नगरपालिकामे मै बल्गर उम्मेदवार हुँ ।’
नेपाली काँग्रेसके पार्टी सभापति नरेश कुमार खत्री सत्ता गठबन्धनके उम्मेदवार सरल, सहज, नगरवासीसे रुचाइल व्यक्ति रहल ओरसे उहाँहे प्रतिस्पर्धामे कौनो गाह्रो नइरहल बटैलै ।


text:
मैथिली रंगमंच पर महिलाक स्थिति
किया नहि अछि नीक स्थिति : महिलाक स्थिति त अन्यान्यभाषक रंगमंच पर सेहो नीक नहि अछि मुदा मैथिली सबस पाछु अछि। अन्यान्य भाषक महिलाकर्मी द्वेष भावना स ऊपर उठि समूह क संग काज करैत आगाँ बढैत रहलीह ताहि लेल हुनकर स्थिति मैथिली स नीक अछि। मिथिला मे जे महिला हिम्मत क कए एक्को डेग बढाबैत छथि त आन सब हुनका पकैड़ि कए दू डेग पांछा कए दैत अछि। समूह भावनाक सर्वथा आभाव त अछि संगहि सामाजिक प्रतारणा आ उलहन हुनकर मनोबल कए आर तोड़ि कए राखि दैत अछि। मैथिली रंगमंच पर महिला क उपस्थिति तखने बढत जखन महिला व्यक्तिगत स्वार्थ स ऊपर उठि समूह भावना मे काज करैत आ हुनकर घरक लोक सब आ समाज सेहो हुनकर एही काज कए सराहना करत।
भवदीय:-
नीलू कुमारी ( विशेष संवाददाता, मिथिलांचल टुडे )
मैथिली रंग-मंच पर महिलाक स्थिति पहिने से बेहतर भेल अछि, मुदा एखनो एकरा बेहतर नहि कहल जा सकैत अछि। मैथिली रंगमंच आइ अपन उन्नतिक बाट पर अछि। मैथिली नाटकक मंचन एकटा काल अंतराल मे देखबा लेल भेट रहल अछि। पुरान डीह जरूर नष्ट बा कमजोर भ गेल, मुदा नवका दलान अपन भूमिका स मैथिली नाटकक भविष्य कए प्रकाशवान केने अछि। एहन मे मैथिली नाटक मे महिला क भागीदारी आ योगदान पर चर्च आवश्यक भ गेल अछि। आइ जेना आन भाषाक नाटक मे महिला क भागीदारी देखबा मे भेट रहल अछि, ओहि अनुपात मे मैथिली मंच पर महिला क उपस्थिति एखनो बहुत कम अछि। किछु महिला जे मंच तक पहुंचलथि अछि ओ टीवी आ सिनेमा दिस बेसी सक्रिय भ गेल छथि। नव कलाकार कए सेहो टीवी चैनल बझेबा मे लागल रहैत अछि, एहन मे मैथिली नाटक नीक नवोदित कलाकार क सदिखन बाट तकैत आयल अछि आ एखनो ताकि रहल अछि। - नीलू कुमारी ( विशेष संवाददाता, मिथिलांचल टुडे )
किया नहि अछि नीक स्थिति : महिलाक स्थिति त अन्यान्यभाषक रंगमंच पर सेहो नीक नहि अछि मुदा मैथिली सबस पाछु अछि। अन्यान्य भाषक महिलाकर्मी द्वेष भावना स ऊपर उठि समूह क संग काज करैत आगाँ बढैत रहलीह ताहि लेल हुनकर स्थिति मैथिली स नीक अछि। मिथिला मे जे महिला हिम्मत क कए एक्को डेग बढाबैत छथि त आन सब हुनका पकैड़ि कए दू डेग पांछा कए दैत अछि। समूह भावनाक सर्वथा आभाव त अछि संगहि सामाजिक प्रतारणा आ उलहन हुनकर मनोबल कए आर तोड़ि कए राखि दैत अछि। मैथिली रंगमंच पर महिला क उपस्थिति तखने बढत जखन महिला व्यक्तिगत स्वार्थ स ऊपर उठि समूह भावना मे काज करैत आ हुनकर घरक लोक सब आ समाज सेहो हुनकर एही काज कए सराहना करत।
नाटक मे मिथिलानी : मैथिली रंगमंच पर महिला क आधारित कतेको नाटक लिखल गेल आ मंचन कैल गेल मुदा महिलाक स्थिति मे कोनो सुधार नहि क सकल। फेर चाहे ओ 1905 मे जीवन झाक लिखल ‘सुन्दर संयोग’ हो वा गोविन्द झाक बसात, कनिया-पुतरा, मधुयामिनी या सातम चरित्र, ओ फेर जगदीश प्रसाद मंडलक लिखल ‘मिथिलाक बेटी’ हो वा झामेलियाक बियाह, बेचन ठाकुर क बेटीक अपमान वा छिनारदेवी हो, आनंद झाक धधायत नबकी कनियाक लहास, सबटा मे महिलाक चरित्र कए केंद्र मे रखाल गेल अछि। बहुत रास नाटक क मंचन सेहो भेल छल मुदा महिलाक कमी क कारण कतेक नाटक मे महिला कलाकार क भूमिका पुरुष केलथि। मुदा समय क संग किछु माहौल बदलल आ मैथिली रंगमंच पर महिलाक खगता कम होइत गेल।
निर्देशन मे सेहो : मैथिली रंगमंच पर महिलाक निरंतरता लेल रंगमंचक निर्देशक सेहो महती भूमिका निभा रहल छथि। ओ नहि केवल महिलाक रंगमंचक सकारात्मक पक्ष स अवगत करा रहल छथि बल्कि हुनकर प्रतिभा कए बुझैत हुनकर भीतरक कलाकार कए सेहो जगा रहल छथि। ओना रंगमंच पर जे महिला स्थिति आइ सकारात्मक रूप स बढल अछि तहि मे सबस बेसी योगदान निर्देशक सब कए जाइत अछि। प्रकाश झा सन किछु निर्देशक समाज स लड़ि कए उलहन उपराग सुनि कए रंगमंच स महिला कए जोडि रहल छथि। एही कड़ी मे श्याम भाष्कर, संजयजी, अक्कू, बेचन ठाकुर आदि निर्देशक क नाम सेहो प्रमुखता स लेल जा सकैत अछि। इ सब नित-प्रतिदिन महिला कलाकार कए बढ़ावा द रहल छथि। आइ महिलाक रंगमंच स सिनेमा दिस झुकाव एहि निर्देशक सबहक सबस पैघ सफलता आ चिंता दूनू अछि।
निर्देशन मे सेहो : मैथिली रंगमंच पर महिलाक निरंतरता लेल रंगमंचक निर्देशक सेहो महती भूमिका निभा रहल छथि। ओ नहि केवल महिलाक रंगमंचक सकारात्मक पक्ष स अवगत करा रहल छथि बल्कि हुनकर प्रतिभा कए बुझैत हुनकर भीतरक कलाकार कए सेहो जगा रहल छथि। ओना रंगमंच पर जे महिला स्थिति आइ सकारात्मक रूप स बढल अछि तहि मे सबस बेसी योगदान निर्देशक सब कए जाइत अछि। प्रकाश झा सन किछु निर्देशक समाज स लड़ि कए उलहन उपराग सुनि कए रंगमंच स महिला कए जोडि रहल छथि। एही कड़ी मे श्याम भाष्कर, संजयजी, अक्कू, बेचन ठाकुर आदि निर्देशक क नाम सेहो प्रमुखता स लेल जा सकैत अछि। इ सब नित-प्रतिदिन महिला कलाकार कए बढ़ावा द रहल छथि। आइ महिलाक रंगमंच स सिनेमा दिस झुकाव एहि निर्देशक सबहक सबस पैघ सफलता आ चिंता दूनू अछि।
मैथिली रंगमंच पर महिलाक : एहि संबंध मे एखन धरि कोनो तथ्य परक सूचना त नहि अछि मुदा वरीष्ठ रंगकर्मी आ साहित्यकार विभूति आनन्द लिखैत छथि जे हुनकर गाम शिवनगर, जिला मधुबनी मे पहिल बेर 25 अक्टूबर, 1956 मे एकटा मैथिली नाटक महाराणा प्रताप क मंचन भेल छल, जाही मे दूटा मैथिल महिला कलाकार मंच पर उतरल छलीह। सोनादाइ आ सुधा कण्ठ नामक महिला मैथिली रंगमंचक इतिहास कए एकटा नव आयाम देलथि। मैथिली रंगमंच पर महिलाक ई संभवत: पहिल पदार्पण छल। ओकर बाद 1958 मे सुभद्रा झा मैथिली रंगमंचक इतिहास मे एकटा सशक्त हस्ताक्षर भेलीह जे बाद मे जा कए मीलक पाथर साबित भेलीह। ओना त भंगिमा आ अरिपण आदि रंगमंच पर अनके महिला कलाकार उपस्थित भेलीह, जाही मे प्रेमलता मिश्र ‘प्रेम’ सर्वाधिक उल्लेखनीय छथि। कलकत्ता मे सेहो अनेक बेर कतेक महिला कलाकार एलीह, कतेको त मैथिल नहिंयो रहैत मैथिली सीखी रंगमंच पर एलीह आ हुनका देखि बहुतरास महिलाक झुकाव एही दिशा मे भेल आ हुनके सबहक प्रयास स एही शीर्ष पर पहुंचलनि। आइ मैथिली रंगमंच महिलाक उपस्थिति स भरल पुरल अछि आ दिन दूना राति चौगुना, उतरोत्तर वृद्धि कए रहल अछि।
सामाजिक परंपरा रोकि रहल अछि बाट : मिथिला मे महिलाक अर्थ होएत अछि एक हाथ घोघ दोसर हाथ बच्चाक आंगुर। एहन स्त्री जे उम्र धरि अपन घरक चौखट नहि नांघने होए। एक त मिथिला मे स्त्रीक लेल कतेक सामाजिक धारणा आ दोसर नारीक प्रति पूर्वाग्रह हुनका अपन चौखट स पार नहि आबी दैत छैक दोसर सामाजिक उलहन आ अनुराग स ग्रसित भ मन भेला पर सेहो नहि आबि सकैत अछि। अखनो कतेक रास मिथिलानी प्रतिभा रहितो जे अपन घरक चौखट नहि नांघि पबैत अछि तकर सबसे पैघ कारण अछि हमर संस्कार आ सामजिक बंधन क देखावा। मुदा तखनो बदलैत जमानाक संग मिथिला बदलि रहल अछि आ मिथिलानी आब सेहो सशक्त भ रहल छथि। आब ओ नहि खालि अपन घरक चौखट नांघि कए सार्वजानिक मंच पर आबि रहल छथि बल्कि मंच पर स्थापित सेहो भ रहल छथि।
की अछि संभावना : संभावना क सवाल पर ढेर रास मिथिलानी जे मैथिली रंगमंच स जुडल छथि एक स्वर मे कहैत छथि जे “मैथिली रंगमंचक पर महिलाक स्थिति आब सुदृढ़ अछि आ दिन प्रतिदिन एही मे उतरोत्तर विकास भ रहल अछि। मिथिलानी आब रंगमंच स ऊपर उठि सिनेमा मे सेहो अपन भविष्य बना रहल छथि। मुदा ई मैथिली रंगमंचक दुर्भाग्य अछि जे एखन धरि महिला कलाकार पूर्ण रूप स व्यावसायिक रंगमंच क हिस्सा नहि भ सकलथि अछि। जे हिनकर विकासक क्रम मे सबसे पैघ रोड़ा अछि। कोनो कलाकारक स्थिति तखने सुधरत जेखन ओ व्यावसायिक होएत। रंगमंच पर खाली फ़ोकट क मनोरंजन आ समय बितेबाक साधन मात्र बुझला स कलाकारक विकास कखनो नहि होएत। संगठन क संग निर्देशक सब कए सेहो एही मे सहयोग करबाक चाही। मैथिलानी तखने आन भाषा-भाषाई रंगमंच संग डेग स डेग मिला कए चलि सकतीह अछि जखन ओ व्यावसायीकरण क हिस्सा बनतीह।( मिथिलांचल टुडे प्रकाशित अंक 2 में )
भवदीय:-
नीलू कुमारी ( विशेष संवाददाता, मिथिलांचल टुडे )


text:
बहुतो गोटे कें ई भ्रम छनि जे जनकपुर पर राज दरभंगाक अधिकार कोना होएत। ओ तँ मकबानी राजाक अधीन छल। वास्तविकता ई अछि जे स्वयं मकबानी शासक राज दरभंगाक अधीन एकटा सामन्त छलाह। ओ प्रति वर्ष मालगुजारीक भुगतान करैत रहथि। एहि प्रकारें मकबानी शासक दरभंगाक अधीनस्थ छलाह।
जखनि नेपालक राजा पृथ्वी नारायण शाह मकबानपुर पर अधिकार कए लेलनि तखनि ओहो दरभंगामे कर जमा करैत रहलाह।
दस्तावेजक स्वरूप
भारतमे जखनि इस्ट इंडिया कम्पनी अपन पयर पसारए लागल। तखनि एहि ठाम संसाधन जुटएबाक लेल विभिन्न प्रकारक योजना बनाओल गेल रहए। एहि योजना सभमे एकटा छल- मिस्टर थॉमस लॉ के द्वारा प्रस्तुत एकटा मुकर्ररी व्यवस्था। एकर विस्तृत विवेचन RISING RESOURCES नामक पम्फलेट मे भेल छल। एही योजनाकें लॉर्ड कार्नवालिसक द्वारा अपनाओल गेल छल।
मुदा एहि व्यवस्थाक प्रतिवाद करैत एकटा अज्ञातनामा बृटिश अधिकारी द्वारा Summary Remarks on The Resources Of The East Indies नामक पुस्तक लिखल गेल। एकर लेखक अपन परिचय दैत एतबै कहैत अछि जे ओ राजस्व आ विधि विभाग में बहुत दिन धरि काज कएने छथि।
मि. लॉ अपन योजनाक विरोध होइत देखि एहि अधिकारी कें प्रकाशित पुस्तकक संग सोझां-सोझीं बहस करबाक लेल बजओलनि।
20 मई, 1787ई.क पत्र
एही बहस करबाक लेल एहि दस्तावेजक संकलन आ मुद्रण लंदनमे कएल गेल छल। एहि प्रकारें ई पुस्तक ठोस दस्तावेजक संकलन थीक। एहि पुस्तकमे पृ.स. 127-128 पर तिरहुतक जिलाधिकारीक पत्र सभक संकलन कएल गेल अछि।
एहि सभमे एकटा पत्र अछि जे 20 मई 1787ई.कें तिरहुतक जिलाधिकारी जी.डी. ग्रैंडक द्वारा लिखल गेल अछि। एहि विस्तृत पत्रमे तिरहुतक राजाक संग नेपालक मकबानी शासकक संबन्ध पर प्रकाश देल गेल अछि। एहिमे कहल गेल अछि जे नेपालक मकबानी राजा दरभंगाक राजा कें कर दैत छलाह। जखनि नेपालक पृथ्वी नारायण शाह मकबानपुर पर कब्जा कए लेलनि तखनहु ओ राज दरभंगाकें साढ़े बारह ठामें कर दैत रहलाह। 1181 साल अर्थात् 1773ई. मे जखनि मिस्टर कीलाई राजा तिरहुतक कलक्टर रहथि तखनहुँ धरि ओ भुगतान होइत रहल अछि।
एही पत्रमे आगाँ कहल गेल अछि जे तहटर जिला (वर्तमान तेह्रथुम जिल्ला) जे कि मकबानीपुर राजाक अधिकारमे छल ताहि पर राज दरभंगाक अधिकार होएबाक चाही।
मुदा फसली 1182 अर्थात् 1774ई. मे पटनाक कौंलिसक एक सज्जन ओकरा अलग जमींदारी कए देलनि। तहियासँ ओकर मालगुजारीक वसूली पटनासँ होमए लागल अछि। तकर फल ई भेल अछि जे एकटा हाथी प्रति वर्ष जे नजराना भेटैत छल, सेहो बंद भए गेल।
ई राज दरभंगाक द्वारा न्यायालयमे देल गेल एकटा प्रतिवाद पत्र थीक, जकरा तिरहुतक जिलाधिकारी अपन पत्रमे उद्धृत कए राज दरभंगाक स्थिति स्पष्ट कएने छथि।
एही पुस्तक मे एकटा सारिणी देल गेल अछि। एहिमे सन् 1779सँ 1787 धरिक राज दरभंगाक आमदनीक विवरण अछि। एहिमे जे मौजा सभ अछि से एकर व्यापक क्षेत्र स्पष्ट करैत अछि।


text:
> मधुबनी कांड केर विरोध कयलनि मैथिल
नव दिल्ली. मधुबनी मे पुलिस द्वारा कयल गेल गोलीबारी केर विरोध मे दिनांक १४ अक्टूबर २०१२ कें 'मैथिल यूथ परिषद्' केर नेतृत्व मे बहुत लोक दिल्लीक जंतर मंतर पर प्रदर्शन तथा कैंडल मार्च केलनि. घटना सं आक्रोशित लोक सभ बिहारक नीतीश सरकार कें निरंकुश आ तानाशाह बतओलनि. परिषदक अनुसार मधुबनीक जनता पछिला एक सप्ताह सं बिहार पुलिस प्रशासनक अत्याचार सहन क' रहल अछि. बिहारक शासन व्यवस्था चरमरा गेल अछि. अपराधी कें प्रशासन संरक्षण द' रहल अछि आ जे एकर विरोध करइए ओकरा पर गोलीबारी भ' रहल अछि. घटनाक बादे प्रशासनिक अधिकारी केर तबादला पर सेहो परिषद् क्षोभ जतओलक. मैथिल यूथ परिषद् केर प्रदर्शन आ कैंडल मार्च मे बेस मैथिल जुटलाह, जाहि मे मधुबनी सहित मिथिला केर आनो जिलाक लोक सभ शामिल भेल छलाह. प्रदर्शन बेस शांतिपूर्ण भेल. प्रदर्शन मे 'इंडिया अगेंस्ट करप्सन' केर कार्यकर्ता लोकनि सेहो शामिल भेलाह, संगहि अरविन्द केजरीवाल केर मंच दिस सं सेहो एहि प्रदर्शन कें समर्थन प्राप्त भेल.
(Report: मिथिमीडिया ब्यूरो)
Tags: हालचाल


text:
धोण्डो केशव कर्वे
महर्षि डा. धोण्डो केशव कर्वे (अप्रैल १८, १८५८ - नवम्बर ९, १९६२) प्रसिद्ध समाज सुधारक छल। ओ महिला शिक्षा आ विधवा विवाह मे महत्त्वपूर्ण योगदान केलक। ओ अपन जीवन महिला उत्थान क समर्पित करि देलक। उनका द्वारा मुम्बई मे स्थापित एसएनडिटी महिला विश्वविघालय भारतक प्रथम महिला विश्वविघालय छी। ओ वर्ष १८९१ से वर्ष १९१४ तक पुणेके फरगुस्सन कलेजमे गणित के अध्यापक छल। हुनका वर्ष १९५८ मे भारत रत्नसँ सम्मनित कएल गेल।
जीवनी[सम्पादन करी]
हुनकर जन्म महाराष्ट्रके मुरुड नामक कस्बे (शेरावाली, जिला रत्नागिरी), मे एक गरीब परिवारमे भेल छल। पिता क नाम केशवपंत आ माता क लक्ष्मीबाई। आरम्भिक शिक्षा मुरुड मे भेल। पश्चात् सतारा मे दुई अढाई वर्ष अध्ययन करि के मुंबई के राबर्ट मनी स्कूल मे दाखिल भेल। १८८४ ई. मे ओ मुंबई विश्वविद्यालय से गणित विषय लके बी.ए. क परीक्षा उत्तीर्ण केलक। बी.ए. करै के बाद ओ एलफिंस्टन स्कूल मे अध्यापक भ गेल। कर्वे क विवाह १५ वर्ष क आयु मे ही भ गेल छल आ बी.ए. पास करै धरि उनकर पुत्र क अवस्था अढाई वर्ष भ चुकल छल। अत: खर्च चलावे के लेल स्कूल क नौकरी के साथ-साथ लडकिसभ के दुई हाईस्कूल मे ओ अंशकालिक काम सेहो करैत छल। गोपालकृष्णन गोखले के निमंत्रण पर १८९१ ई. मे ओ पूना के प्रख्यात फर्ग्युसन कलेज में प्राध्यापक बनि गेल।


text:
बिहार मे लॉकडाउन मे आइ सं भेटत राहत। प्रदेश सरकार शर्त कें संगे बस परिचालन शुरू करबाक आदेश जारी क’ देने अछि। मुख्य सचिवक अध्यक्षता मे सोमदिन कें भेल क्राइसिस मैनेजमेंट ग्रुपक बैठक मे लेल गेल निर्णय कें अनुसार परिवहन विभाग सार्वजनिक परिवहन व्यवस्था कें सुचारू रूप सं लागू करबाक लेल सभ’ डीएम, एसएसपी आ एसपी कें निर्देश देने छल। राज्य मे बस एवं अन्य सार्वजनिक परिवहन वाहनक परिचालन कोविड-19 कें तहत निर्धारित प्रावधानक अनुसार कयल जा सकत।
दिशा-निर्देश कें सख्ती सं पालन करबाक निर्देश
प्रदेश मे बस कें परिचालन कें दौरान सोशल डिस्टेंसिंग समेत बस कें ड्राइवर सं ल’ कंडक्टर एवं सफर करय वला सभ’ यात्रि कें मास्क पहिरनाइ सुनिश्चित करबाक लेल ट्रांसपोर्टर कें संग बैठक कयल गेल। कोविड-19 कें तहत बस कें परिचालन कें लेल निर्धारित दिशा-निर्देश कें सख्ती सं पालन करबाक निर्देश देलक। बस कें ड्राइवर, कंडक्टर आ सभ’ यात्रि कें मास्क पहिरनाइ अनिवार्य होयत आ सोशल डिस्टेंसिंग कें सेहो पालन करबाक होयत।
नियमक उल्लंघन करबा पर होयत कार्रवाई
वाहन मालिक वाहन कें प्रतिदिन साफ-सुथरा रखनाइ आ समय-समय पर हरेक ट्रिप कें पश्चात सेनिटाइज केनाइ, ड्राइवर आ कंडक्टर कें साफ कपड़ा आ मास्क, ग्लब्स पहिरबाक निर्देश देल जायत। वाहनक अंदर आ बाहर कोविड-19 कें संक्रमण सं बचावक उपाय संबंधी पोस्टर वा स्टिकर लगाओल जायत। संगहि जिला प्रशासन द्वारा उपलब्ध कराओल गेल पम्पलेट कें यात्रिक बीच वितरण सुनिश्चित कराओल जायत। वाहनक अंदर चढ़य, उतरय समय सोशल डिस्टेंसिंग कें अनुपालन सुनिश्चित कराओल जायत। एहन नै करय जाय पर संबंधित बस संचालक वा मालिक पर कार्रवाई कयल जायत आ बस कें परमिट रद्द करबाक सेहो कार्रवाई कयल जा सकैत अछि।


text:
बङ्गला विकिपीडियाके अङ्गके रूपमें दशम वार्षिकोत्सव सम्मेलनमें, बङ्गाली विकिमिडिया समुदाय आर विकिमिडिया बङ्गलादेश स्थानीय निगम विकिपीडिया प्रेरित कार्यक्रम देशके सभ विद्यालयमें आयोजित केलक ।
नौ टा कार्यक्रममें सँ, ३ टा ढाका, चाएर टा चिटागोङ्ग, एक टा पटग्राम उपजिला, आर एक टा राजशाहीमें केल गेल छल । कार्यक्रममें स्थानीय विकिपिडीयन, विद्यालय शिक्षक, सांस्कृतिक क्लबके उपस्थिति छल जे कार्यक्रम सफल बनेलक । सत्तर टा औषत विद्यार्थीके उपस्थिति प्रति कार्यक्रममें छल जे ९ कक्षा सँ १२ कक्षा धरि छल । कार्यक्रमके देशभरिके मिडियाद्वारा छापल गेल जेहि में प्रोथम अलो पत्रिका छल ।[1]
एक टा सर्वेक्षण सभ कार्यक्रमसँ पहिने केल गेल जे सँ इ पता चलल जे आधा प्रतियोगीके विकिपीडियाके बारेमें मालूम नै छल आ एक भागके पाँच भाग विद्यार्थीके विकिपीडिया गुगलके भात्र परियोजना छी लागएत छल । आ १० भागके लागएत छल जे इ कोनो सरकारी संस्करण छी । आ १० भागके मात्र पता छल जे इ विश्वकोश छी । एगो आओर हैरानीके बात पता चलल जे विकिपीडिया सामान्यद्वारा सम्पादन केल जा सकएत अछि ।
इ बातसभ के ध्यानमें राखि हमसभ इ कार्यक्रमके बारेमें ध्यान देलौ जे सँ विकिपीडिया आ विकिमिडिया परियोजनाके पढए वाला प्रयोगकर्ताके संख्या बढए ।
इ विद्यालय कार्यक्रम निश्चित रुपेन विकिपीडिया पढेवाला के संख्या बाढाएत- विकिमिडिया बङ्गलादेशके लक्ष्य अनुसार सम्पादनकर्ताके संख्यामें बढोतरीसँ बेसी पढए वाला लोगके संख्या बढोतरी केल जाए । बङ्गला विकिपीडिया सम्पादन करैबाला प्राय विद्यार्थी छी ।
हमरासभके अनुमानित परिणाम भेटल अछि: एगो विकिपीडिया क्लबक सृजना सहिद पुलिस स्मृति विद्यालयमें केल गेल । वो शिक्षकद्वारा छन्नी केल जाएत आ उत्सुक विद्यार्थी कोनो भी कक्षाके फारम भरि सकएत अछि । हमर सभक इक्षा अछि जे विद्यालय कार्यक्रमद्वारा विद्यार्थीके विकिपीडियाके बारेमें प्रेरित केल जाए जें सँ वो सभ वोकर फायदा ल सकै । आ शिक्षकके एहि कार्यक्रममें लुप्त केला सँ कार्यक्रम आबै वाला आगा वर्ष धरि रहि सकैत अछि ।
विद्यालय कार्यक्रम तस्वीर कमन्समें
नाहिद सुल्तान, सामुदायिक कार्यक्रम निर्देशक,
विकिमिडिया बङ्गलादेश‘
- ↑ कार्यक्रमसभ सहिद पुलिस स्मृति विद्यालय, मोतीझील सरकारी लडका उच्च विद्यालय, अग्राबाद सरकारी कोलोनी उच्च विद्यालय (लडका आ लडकी भाग), चिटागोङ्ग कोलेगिएट विद्यालय आ कलेज, सरकारी मुस्लिम उच्च विद्यालय, सरकारी विज्ञान कलेज आ उच्च विद्यालय, आर राजशाही कोलेगिएट विद्यालयमें संचालन केल गेल । लगभग १२० विद्यार्थी ६ टा भिन्न भिन्न संस्थानसँ अन्तिम कार्यक्रममें भाग लेलक ।


text:
मैथिली बाल कहानी : एकटा मसोमात छलीह आ’ हुनका एकेटा बेटा छलन्हि। ओ’ छल बड्ड चुस्त-चलाक। एक दिनुका गप अछि। ओ स्त्री जे छलीह, अपना बेटाकें बगिया बना कए देलखिन्ह। ओहि बालक केँ बगिया बड्ड नीक लगैत छलैक। से ओ’ एहि बेर ओ’ एकटा बगिया बाड़ीमे रोपि देलक। ओतए बगिया के गाछ निकलि आएल।
बगिया के गाछ, नञि देखल ने सुनल। माय बेटा ओहि बगियाक गाछक खूब सेवा करए लगलाह। आ कनेक दिनमे एकटा बड़का बगियाक गाछ बनि गेलै। कनेक दिनमे ओहि गाछमें खूब बगिया फड़य लागल। ओ’ बच्चा गाछ पर चढ़ि कए बगिया तोड़ि कए खाइत रहैत छल।
एक दिनुका गप अछि। एकटा डाइन बुढ़िया रस्तासँ जा’ रहल छल। ओकरा मनुक्खक मसुआइ बना कए खायमे बड्ड नीक लगैत रहैक। से ओ’ जे बच्चाकेँ गाछ पर चढ़ल देखलक, तँ ओकर मोन लुसफुस करए लगलैक।
इहो पढू : मैथिली किस्सा – ‘गोनू झा’ के स्वर्ग से बजाहट
ओ बुढ़िया मोनसूबा बनबए लागल जे कोना कए ई बच्चा के फुसियाबी आ एकरा घर ल जा कए एकर मसुआइ बना कए खाइ। एक दिन बुढ़िया बच्चाकेँ बगियाक गाछ लग असगर देखि के ओ बच्चाकें लग गेल आ कहलक-
बुढ़िया- “बौआ एकटा बगिया हमरा नहि देब। बड्ड भूख लागल अछि।”
बच्चा बगियाक गाछ पर से ओकर हाथ पर बगिया देबय लागल।
बुढ़िया कहलक- “बौआ हम हाथसँ कोना लेब बगिया हथाइन भ जायत।”
बच्चा बगिया माथ पर राखए लागल।
बुढ़िया कहलक- “हँ हँ माथ पर नहि राखू। मथाइन भ जायत।”
बच्चो छल दस बुधियारक एक बुधियार। खोइछमे बगिया देबए लागल।
“ई की करैत छी बौआ। बगिया खोँछाइन भ जायत, अहाँ झुकि कए बोरामें दए दिअ।”
मुदा बच्चा तँ छल बुझू जे गोनू झाक मूल-गोत्रेक। बच्चा बाजल- “नञि गए बुढ़िया। तों हमरा बोरामें बन्द कए भागि जेमह। माय हमरा ठग सभसँ सहचेत रहबाक हेतु कहने अछि।”
इहो पढू : गोनू झा के माँ कालीक साक्षात दर्शन
मुदा बुढ़ियो छल ठगिन बुढ़िया। ठकि फिसिया कए बोली-बाली दए कए ओकरा मना लेलक। बगियाक गाछ से जखने बच्चा झुकल बुढ़िया ओकरा बोरामे कसि कए चलि देलक। बुढ़िया रस्तामें थाकि कए एकटा गाछक छहरिमे बैसि गेलि।
कनेक कालमे बुढ़िया के आँखि लागि गेल। ओ ओतै गाछक छहरिमे सूति रहल। बच्चा मौका देखि कोहुना कए ओहि बोरासँ बाहर बहरा गेल आ भीजल माटि, पाथर आ काँट-कूस बोरामे ध कए ओहिना बान्हि कए पड़ा गेल।
बुढ़िया जखन सूति कए उठल त ओ बोरा कए ल के आगू बढ़ल त ओकरा बोरा भरिगर बुझएलैक। बुढ़िया मोने-मोन प्रसन्न भ गेलि ई सोचि के जे हृष्ट-पुष्ट मसुआइ खएबाक मौका बहुत दिन पर भेटल छैक ओकरा। रस्तामे भीजल माटिसँ पानि खसए लागल तँ ओकरा लगलैक जे बच्चा लगही कए रहल अछि।
बुढ़िया कहलक जे- “माथ पर लहुशंका कए रहल छए बौआ। कोनो बात नहि। गाम पर तोहर मसुआइ बना कए खायब हम।”
कनेक कालक बाद बुढ़िया के काँट गरए लगलैक, बुढ़िया कहलक- “बौआ, बिट्ठू काटि रहल छी। कोनो बात नहि कतेक काल धरि काटब। आय त गाम पर तोहर मसुआइ बना कए खायब हम।”
बुढ़्याक एकटा बेटी छलैक। गाम पर पहुँचि कए बुढ़िया अपन बेटी से कहलक जे- “आइ एकटा मोट-सोट शिकार छौ बोरामें। जल्दीसे एकर मसुआइ बना। लेकिन जखन माय बेटी बोरा खोललक तँ निकलल माटि, काँट आ पाथर। बुढ़िया कहलक “कोनो बात नहि, ऐ बेर भाईग गेलौ दोसर बेर।”
इहो पढू : मैथिली किस्सा – गोनू झाक पुरस्कार
किछ दिन के बाद बुढ़िया भेष बदलि के फेरसँ पहुँचल बगियाक गाछ तर। एहि बेर बच्चा ओकरा नञि चीन्हि सकल। मुदा जखन ओ झुकि कए बगिया बोरामे देबाक गप कहलक तँ बच्चाकेँ आशंका भेलैक।
बच्चा बाजल- “गए बुढ़िया, तोँही छँ ठगिन बुढ़िया। ओए दिन तुहीं हमरा ठैग के बोरा में बंद क ल गेल छेलें। हमरा पूरा याद या तोँही छँ ऊ ठगिन बुढ़िया।”
मुदा बुढ़िया जखन शप्पथ खएलक तँ ओ बच्चा झुकि कए बगिया बोरामे देबए लागल। आ फेर भेल वैह बात। बगियाक गाछ से जखने बच्चा झुकल बुढ़िया ओकरा बोरामे कसि कए चलि देलक। एहि बेर बुढ़िया कतहु ठाढ़ नहि भेल।
एहि बेर बुढ़िया सोझे घर पहुँचल आ बेटी लग बोरा राखि के कहलक आइ एकटा मोट-सोट शिकार छौ बोरामें। जल्दीसे एकर मसुआइ बना। इ सब कैह के बुढ़िया नहाए-सोनाए ले चलि गेल।
बुढ़ियाक बेटी एहि बेर जखन बोरा खोललक तँ एकटा नमगर केश बला बच्चाकेँ देखलक। बच्चाकेँ बोरामें से निकाईल के ओ पुछलक- “तोहर केश एतै नमगर छौ और हमर केश नमगर नहि अछि से किएक।”
बच्चा तँ छल दस होसियरक एक होसियार तैँ। बच्चा झटसं बुढ़ियाक बेटी से कहलक- “अहाँक माय अहाँक माथ ऊखड़िमे दए समाठसँ नहि कुटने होयतीह। तैँ अहाँक केश नमगर नहि अछि।”
बच्चाकेँ बात सुनिके बुढ़ियाक बेटी कहलक हमरो अपन केश नमगर करै के अछि। बुढ़ियाक बेटी झटसं ऊखड़ि आ समाठसँ ल अनलक। बुढ़ियाक बेटी अपन केश बढ़ेबाक लेल अपन माथ ऊखड़िमे देलन्हि छल कि ओ बच्चा ओकरा समाठसँ ऊखड़िमे कूटै लागल। आ ओकरा कुटैत-कुटैत मारि देलक।
ओय के बाद बच्चा ओकरा मारि ओकर मासु बनेलक। आ बुढ़िया लेल मासु परसि के रैख देलक। बुढ़िया जखन पोख्रिसँ नहाए-सोनाए कए आयल तँ देखलक मासु परसि के राखल छल। ओ खेनाइ पर बैस गेल।
जखने ओ खेनाइ पर बैसलि तँ लगमे एकटा बिलाड़ि छल से बाजि उठल- “म्याँऊ, अपन धीया अपने खाँऊ। म्याँऊ। अपन धीया अपने खाँऊ।”
बिलाड़ि के बात सुनी के बुढ़िया अपन बेटी क आवाज लगाक कहलक- “बेटी एकरा मासु नहि देलहुँ की। तँ बाजि रहल अछि।”
ओ बच्चा बिलाड़िक आँगा सेहो मासु राखि देलक मुदा बिलाड़ि मासु नहि खएलक। इ देख के आब बुढ़ियाक माथ घुमल। ओ बेटीकेँ सोर कएलक तँ ओ बच्चा समाठ ल कए आयल आ बुढ़िया के समाठसँ मारि देलक। ओय के बाद बच्चा अपन गाम पर चलि गेल।
गाम पर गेला के बाद बच्चा सब समाद अपन माय से कहलक। आ फेरसँ बच्चा बगियाक गाछ पर चढ़ि बगिया खए लागल।
➥ बाल किस्सा और पढ़ैय के लेल क्लिक करू।
(Read all latest Maithili News, Kids Stories News Headlines in Maithili and Stay updated with Maithili Samachar)


text:
अग्नीषोमा सवेदसा सहूती वनतं गिरः । सं देवत्रा बभूवथुः
(ॠगवेदक ई मंत्र अछि जाहिमे अग्नि ओ सोमदेवक निमंत्रण
देल गेल छनि आ कहल गेल छनि जे अहाँ दूनू ऐश्वर्यसँ भरल छी, अहाँ दूनू देवत्वसँ युक्त
छी। अहाँ दूनू गोटे संयुक्त रूपे एहिठाम आमंत्रित छी। अहाँ दूनू गोटे हमर स्तुति स्वीकार
करी। अही मंत्रक अनुकरण करैत हम कहि सकैत छी जे हमर हरेक आलोचना लेल लेखक ओ पाठक दूनू
सादर आमंत्रित छथि। दूनूक यथायोग्य सत्कार कऽ हम अपनाकेँ भाग्यवान बूझब)।
मैथिली साहित्यमे एकटा परंपरा
छै जे कोनो गलतीकेँ वेद वाक्य मानि लगभग पूरा लोक ओही गलतीकेँ पकड़ि जीवन भरि चलताह
आ मैथिली साहित्यकेँ गलत परंपराक इनारमे खसबैत रहताह। खास कऽ मैथिली गजलक संदर्भमे
तँ ई बात आरो देखल जाइए। अही क्रममे हम अरविन्द ठाकुरजीक पोथी "मीन तुलसीपात पर"
केर चर्च करब। एहि पोथीमे गजलक व्याकरण आदिक बारेमे एहन प्रश्न सभ उठाएल गेल छै जकर
कोनो विशेष माने नै लागै छै। गजलक व्याकरण नहि हो ताहि लेल एहनो बात कहल गेल छै जकर
गजल विधासँ कोनो लेना-देना नै छै। आब अरविन्दजीक एहि पोथीक भूमिकाकेँ किछु युवा सत्य
मानि लेने छथि। एकर माने ई भेल जे अरविन्द ठाकुर गलत करताह तँ ईहो सभ ओकरा मानि लेताह।
युवा केर की अर्थ छै, गलतकेँ हटा सहीकेँ प्रचलन करब वा कि मंच-पुरस्कार लेल गलतकेँ
मानि लेब। गलतकेँ मानि चलए बला युवा भइए ने सकैए। अरविन्द ठाकुर अपन पोथीक भूमिकामे
की लिखलाह, जे लिखलाह से सही अछि कि गलत, आ ओहि सही-गलत केर आधार की छै से ताकब हमर
एहि आलेखक मूल काज अछि। आब एतेक लिखलाक बाद बुझिए गेल हेबै जे "मीन तुलसीपात पर"
सेहो एहन पोथी अछि जकर रचनामे बहरक पालन नै भेल अछि आ काफियाक सेहो बहुत दोष अछि। गजल
लेल बहर आ काफिया अनिवार्य तत्व छै। जँ बहर-काफिया हेतै तखने ओ गजल बनतै आ तकर बादे
ओ गजल नीक छै कि खराप ताहिपर बहस हेतै।
एहि पोथीमे रचनाक अतिरिक्त 37 पन्नाक भूमिका लिखने
छथि अरविन्द ठाकुरजी जकर शीर्षक अछि "संहिताक उपनिवेश नहि अछि साहित्य" आ
एहि भूमिकाक शुरूआते कठोपनिषद् केर वचन "उत्तिष्ठत जाग्रत प्राप्य वरान्निबोधत"सँ
भेल अछि। मुदा अर्धाली रूपमे। एहन-एहन अर्धाली अरविन्दजी आरो प्रयोग केने छथि अपन भूमिकामे।
आगू बढ़बासँ पहिने "संहिता" केर
अर्थ जानी संहिता केर सरल अर्थ छै संकलन आ रूढ़ अर्थ छै नियमक संकलन। एकर मतलब भेल
जे अरविन्द ठाकुरजी साहित्यकेँ नियमक वा नियम-संकलनक उपनिवेश नै मानबाक आग्रह केने
छथि। मुदा जँ साहित्य केर अर्थमे देखबै तँ अरविन्द जीक आग्रह साफे विरोधाभासी अछि।
कारण हरेक साहित्य अपना आपमे नियमक संकलन होइत छै। अरविन्दजीक एहि पोथीक बहुत रचना
नियम अछि आ तँइ ईहो पोथी संहिता बनि गेल अछि। आब साहित्य केर रचना सत्ता लेल छै, कि
जनता लेल छै कि लेखके लेल छै से बात अलग भेल। जेना संहिता संकलन समाजकेँ नैतिकता हिसाबें
नियंत्रण करै छै तेनाहिते जे साहित्य जनता लेल छै ओ साहित्य सेहो सत्तापर नैतिकता हिसाबें
नियंत्रण करबाक प्रयास करै छै। जे साहित्य सत्ता लेल छै ओ साहित्य जनतापर नियंत्रण
करबाक प्रयास करै छै। अपनापर नियंत्रण करबाक लेल बहुत कम साहित्य लिखल गेल अछि। अरविन्दजीक
रचना पढ़ि अनुमान लगाएल जा सकैए जे ओ केकरापर नियंत्रण करबाक लेल संहिता रूप लेने अछि।
हमर मूल कथन जे साहित्य अंतिम रूपमे संहिते होइत छै। एकरा अहाँ पानि-बर्फ वा मेघ-पानि
बला उदाहरणसँ नीक जकाँ बूझि सकैत छी। तँइ हम कहलहुँ जे अरविन्दजीक भूमिकाक शीर्षक विरोधाभासी
अछि।
अपना समाजक विद्वानक बीच अर्धाली बहुत चलै छै। अर्धाली
मतलब कोनो प्रसंगक आधा उल्लेख करब। ई समय बचेबाक लेल होइत छै मुदा ई अर्धाली मात्र
शिक्षित ताहूमे सर्वज्ञाता लेल होइत छै। जनता लेल अर्धालीक प्रयोग तँ सर्वथा अनिष्टकारक
होइत छै। चतुर लोक मात्र अर्धाली प्रयोग कऽ अपन अभीष्ट सिद्ध कऽ लै छथि। एहने एकटा
चतुर लोक छलाह युधिष्ठिर जे कि युद्धमे "अश्वत्थामा हतो..." एहि अर्धालीक
प्रयोग कऽ अपन स्वार्थ सिद्ध कऽ लेलाह। महाभारत केर प्रसंग छै ई जे गुरू द्रोण जखन
अपन कौशलसँ दुर्योधनकेँ जिता रहल छलाह तखन हुनका विचलित करबाक लेल हुनकर बेटा अश्वत्थामाक
नामपर एक वाक्य रचल गेल "अश्वत्थामा हतो नरो वा कुंजरो" माने अश्वत्थामा
मारल गेल आदमी वा हाथी। मुदा घोषणा कालमे एकर अर्धाली "अश्वत्थामा हतो" साफ-साफ
बाजल गेल आ दोसर भाग "नरो वा कुंजरो"केँ शंख ध्वनिसँ दाबि देल गेल। एकर असरि
ई भेलै जे द्रोण ई बुझलाह जे हमर बेटा अश्वत्थामा मारल गेल आ ओ शोकमे आबि युद्ध छोड़ि
देलाह। परिणाम पांडव युद्ध जीति लेलाह। हम ई बिल्कुल नै कहै छी जे अरविन्द जी युधिष्ठिर
जकाँ चतुर छथि वा कि ओहो कोनो युद्धपर निकलल छथि। हमर कहब अतबे जे जखन कोनो प्रसंगक
उलेल्ख करी तँ पूरा करी। जाहि श्लोक सभहक अर्धालीक ओ प्रयोग केने छथि से श्लोक सभ छंदमे
बान्हल मात्र किछुए शब्दक श्लोक छै जेना "उत्तिष्ठत
जाग्रत प्राप्य वरान्निबोधत क्षुरस्य धारा निशिता
दुरत्यया दुर्गं पथस्तत्कवयो वदन्ति ॥"। देखियौ बेसी लंबा-चौड़ा तँ छै
नै तखन ओकरा पूरा देबामे कोन दिक्कत? एकटा आर प्रसिद्ध अर्धाली देखबै छी- "अहो
रूपं अहो ध्वनि:" एकर मतलब ई छै जे अहा की रूप छै, कि ध्वनि छै। माने प्रसंशा
भेलै। जनता एकरा अपन प्रेमिका लेल सेहो प्रयोग कऽ सकैए। मुदा एहि अर्धालीक पूरा रूप
एना छै " ऊष्ट्राणां विवाहेषु, गीतं गायन्ति गर्दभा: | परस्परं प्रशंसन्ति, अहो
रूपं अहो ध्वनि:" आब एकर पूरा माने भेलै "ऊँटक बियाहमे गदहा गीत गेलकै आ
दूनू एक दोसरक प्रसंशा केलकै। गदहा ऊँटकेँ कहलकै जे अहाँ की रूप अछि अहाँक आ तकरक जबाबमे
ऊँट कहलकै जे अहाँ की ध्वनि अछि अहाँक। तँ बुझि गेल हेबै जे साधरण जनता लेल अर्धाली
कतेक भयंकर परिणाम दै छै। हमरा लग अर्धालीपर बहुत रास प्रसंग अछि मुदा उदाहरण लेल मात्र
दू टा देलहुँ। अरविन्दजी कहि सकै छथि जे जनता सर्वज्ञाता होइत छै।
अरविन्दजी संहितासँ साहित्यकेँ अलग करै छथि मुदा
ओ अपन भूमिकामे जतेक अर्धाली देने छथि से छंदक संहितासँ संचालित छै। हुनकर पहिले अर्धाली
बला श्लोक देखी- "उत्तिष्ठत जाग्रत प्राप्य वरान्निबोधत। क्षुरस्य धारा निशिता
दुरत्यया दुर्गं पथस्तत्कवयो वदन्ति ॥" हम जतेक जनैत छी एहि पूरा श्लोकमे कुल
48 टा अक्षर छै आ ई जगती छंद भेलै (जँ हम गलत होइ तँ ओकरा सुधारबाक लेल आलोचना सादर
आमंत्रित अछि)। जगती छंदमे हरेक पादमे अलग-अलग अक्षर संयोजन हिसाबें अलग-अलग नाम पड़ैत
छै आ इएह बात आनो छंद जे गायत्री, अनुष्टुप, त्रिष्टुप आदिपर लागू होइत छै। मने अरविन्दोजीकेँ
अपन बात कहबाक लेल संहिते केर जरूरति पड़लनि। ई अरविन्दजीक दोसर विरोधाभास छनि। एहि
भूमिकामे जे आन श्लोकक उदाहरण अछि सेहो सभ पूरा छंदमे छै। एकर माने ईहो भेल जे तात्कालिक
कारण जे हो मुदा अरविन्दजीकेँ ई बात पता छनि जे बिना संहिताकेँ अपन बात नै कहल जा सकैए।
"उत्तिष्ठत जाग्रत प्राप्य वरान्निबोधत।
क्षुरस्य धारा निशिता दुरत्यया दुर्गं पथस्तत्कवयो वदन्ति ॥" एहि श्लोकक सरल अर्थ
छै जे "उठू, जागू आ वरिष्ठक संगमे आबि ज्ञान लिअ मुदा ई काज तलवारक धारपर चलि
कऽ पार करब समान अछि से बात कवि (ॠषि) कहै छथि। एहि श्लोकक पहिल भाग महत्वपूर्ण अछि
मुदा तकर कारण दोसर भाग छै। दोसर भागमे ई कहल गेल छै जे ई काज तलवारक धारकपर चलबाक
समान छै? कोन काज तँ पहिल भागमे छै वरिष्ठक संग आ उठब-जागब। आब एहि ठाम ईहो प्रश्न
छै जे कोन वरिष्ठ? जे उम्रमे नमहर होथि वा ज्ञानमे, जे एक ज्ञान नमहर होथि कि दोसर
ज्ञानमे?। लोक अपन वरिष्ठे तकबामे समय गमा देताह तखन उठताह वा जगताह कोना। तँइ एहि
काजकेँ तलवारक धारपर चलब मानल गेल छै। असल काज छै वरिष्ठे ताकब मुदा कोन वरिष्ठ? सही
दिस लऽ कऽ जाए बला कि गलत दिस लऽ जकऽ जाए बला?। जे सही वरिष्ठ ताकि लै छथि से उठि जाइ
छथि, जागि जाइ छथि आगू बढ़ि जाइ छथि। जाहि भूमिपर ई संहिता रचल गेल ताही भूमिपर दत्तात्रेय
सेहो भेल छथि जिनका अपन वरिष्ठ एहनो चीजमे भेटि गेल रहनि जकरा समाज कोनो जोगरक नै मानै
छथि। दत्तात्रेय अपन 24 टा गुरू रखने रहथि तकर सूची देखू- 1) पृथ्वी, 2) जल, 3) वायु,
4) अग्नि, 5) आकाश, 6) सूर्य, 7) चन्द्रमा, 8) समुद्र, 9) अजगर, 10) कपोत, 12) फतिंगा,
12) माछ, 13) हिरन, 14) हाथी, 15) मधुमाछी, 16) मधु निकालए बला, 17) कुरर पक्षी, 18)
कुमारि कन्या, 19) नाग, 20) बालक, 21) पिंगला वैश्या, 22) तीर बनए बला, 23) मकड़ी,
24) भृंगी कीट। एहि सूचीमे कोन वरिष्ठ आ केहन वरिष्ठ सभ छथि से ताकि लिअ। पद-पोस्ट,
धन-छलसँ पोषित मैथिली साहित्यकार सभ एहि सूचीमे देल वरिष्ठ सभकेँ अपना लेल वरिष्ठ मानताह
से संदेह अछि।
आब एहि भूमिका केर आन प्रसंगपर आबी। आन प्रसंग सभकेँ
हम प्वाइंट बना कऽ दऽ रहल छी। पहिने अरविन्दजीक कथन रहतनि आ तकर निच्चा हमर समर्थन
वा विरोध रहत। अरविन्दजी अपन भूमिकामे जे बात उठेने छथि तकर उत्तर हम बहुत पहिने अपन
पोथी "मैथिली गजलक व्याकरण ओ इतिहास"मे विस्तारसँ देने छी। एहिठाम हम प्रसंगानुकूल
संक्षिप्त रूपे दऽ रहल छी। एकटा बातक उल्लेख करब जरूरी बुझाइए जे अरविन्दजी हिंदीक
किछु आलोचना पढ़ि ओतहिसँ प्रश्न उठेने छथि। जँ अहाँ सभ देवेन्द्र आर्यजी द्वारा लिखल
हुनक आलोचना "हिन्दी ग़ज़ल आलोचना की दिक्कतें" पढ़बै तँ बुझि जेबै जे अरविन्दजी
कोन प्रश्न किम्हरसँ लेने छथि (देवेन्द्र जीक ई आलेख पहल पत्रिका, बर्ख 2015 मे प्रकाशित
भेल रहै)। अइ संदर्भमे हमर कहब ई अछि जे हिंदी भाषामे गजल संगे
जे किछु दिक्कत छै ताहिसँ मैथिलीकेँ कोन मतलब छै। मैथिली गजलक अपन समस्या छै आ तकरा
नीक करब मैथिलिएसँ सभंव छै। उदाहरण लेल हिंदीमे बलाघात नै छै, मैथिलीमे छै तँ स्वाभाविक
रूपे मैथिलीमे काफिया आ हिंदीमे काफियाक प्रकृति अलग हेतै आ ओहने नियमसँ संचालित हेतै।
ई बात सभ हमरा एहिठाम अइ कारणसँ लिखए पड़ल जे बहुत रास मैथिल हिंदी बला गजलक व्याकरण
पढ़ि बहस करै छथि जे मैथिलीमे एना किएक नै? तँ आब अरविन्दजीक भूमिकाक अंश आ तकर हमरा
द्वारा कएल समर्थन वा कि विरोध देखू---
1) अरविन्दजी लीखै छथि जे- "एहि क्रममे अनेक
रास बनल-बनाओल ढाँचा-संरचना हिलैत अछि- किछु हिलिकए टेढ़ भए जाइत अछि, किछु भरभराए
कए टूटि जाइत अछि। एहि विस्फोट, एहि विघटनसभक परिणाम होइ छै जे हिंसा-प्रतिहिंसा, पुणर्निर्माण,
पुनर्वास, उत्तराधिकार आ ध्वस्त ढाँचासभक प्रेत-छाया ओहि काल-विशेषक अलंकार शास्त्रक
(Rhetoric) प्रमुख हिस्सा भए जाइ छै। साहित्य केना एहि सभ सन्दर्भसँ अनछुअल रहि सकै
छै, रहिए नहि सकै छै.."
हमर कथन-
हँ, साहित्य सेहो परिवर्तनसँ कात नै रहि सकैए मुदा अतबो आ एहनो परिवर्तन नै होइ छै
जे साफे-साफ निशान मिटा जाइ। असलमे अरविन्दजी परिवर्तनकेँ विनाश मानि लेने छथि जखन
कि परिवर्तन मात्र स्वरूपकेँ सुंदर वा कि सरल बनेबाक बात करै छै। जाहिमे स्वरूप बदलियो
सकैए आ नहियो बदलि सकैए। मुदा जँ स्वरूप बदलतै तँ नाम सेहो बदलि जाइत छै । उदाहरण लेल
एना बूझू जे वैदिक साहित्य सरल वार्णिक छंदमे अछि मने एहन छंद जे अक्षरक संख्यासँ संचालित
होइत अछि। अनुष्टुप छंदमे 32 अक्षर होइत छै। बादमे अनुष्टुप केर किछु स्थानपर लघु-गुरू
केर स्थान नियत भेलै मुदा अक्षर बत्तीसे रहलै तँइ ओकर नाम अनुष्टुपे रहलै। बादमे एही
छंदमे परिवर्तन भेलै आ अक्षरक संगे पूरा मात्राक्रम सेहो नियत कऽ देल गेलै जकरा वार्णिक
छंद कहल गेलै आ अक्षर संचालित छंदक प्रयोग कम होइत गेलै। बादमे वार्णिक छंदक प्रचलन
सेहो कम भेलै आ तकरा बदला मात्रिक छंदक प्रयोग होबए लगलै। एहि उदाहरणसँ स्पष्ट होइए
जे छंदक स्वरूप बदलिते ओकर नाम बदलैत गेलै मुदा छंदक महत्व रहबे केलै।
गजलोमे इएह
छै। जे बहर अरबी भाषामे प्रचलित भेलै से फारसीमे नै आ जे फारसीमे प्रचलित भेलै से उर्दूमे
नै। इएह बात मैथिली गजल लेल सेहो छै। 1222-1222-1222... बहर उर्दूमे अतिप्रचलित छै
मुदा संभव जे ई मैथिली भाषाक अनुकूल नै हो आ तकरा बदला 121-1221-1221 वा
1212-1221-1212 वा कि एहने सन आन बहर आबि जाए। तँ ई भेलै परिवर्तन। एहन नै हेतै जे
परिवर्तनक नामपर साफे-साफ छंद वा बहरकेँ हटा देल जेतै।
2) अरविन्दजी लीखै छथि जे- "इतिहासपर दृष्टिपात
करी, त स्पष्ट देखाइत अछि जे प्रत्येक काल-विशेषक मनुष्य ओहि काल-विशेषमे अपन कार्य-कुशलता,
क्षमता आ परिणामदायी चेतनाक रेखांकन लेल नव औजार, नव उपकरणक आविष्कार कएलक अछि आ अनुपयोगी
वा पिछड़ल औजारसभक त्याग कएलक अछि.."
हमर कथन-
अरविन्दजीक पहिले कथनक छायामात्र अछि ई बात। तँइ पहिले कथन बला हमर उत्तर अहूपर लागू
हएत।
3) अरविन्दजी लीखै छथि जे- "भगवतीचरण वर्मा
कहै छथि– नव कवितामे लय आ छन्दके निरर्थक बुझल गेल अछि। किएक
त लय आ छन्दक मान्यता प्राचीन छै आ जे किछु प्राचीन छै, ओ सड़ल-गलल छै, ओकरा नष्ट हेबाकहि
चाही.."
हमर कथन-
नव कवितामे जे भऽ रहल छै ताहिसँ उपन्यास वा आलोचना विधाक शिल्पपर कतेक प्रभाव पड़लै
से किएक ने कहि रहल छथि अरविन्दजी। जहिया ई बात कहि देता तहिया हमहूँ नव कविताक शिल्पसँ
गजलक शिल्पक संबंध कहि देब। रेल गाड़ीक ढाँचा परिवर्तनसँ हवाइ जहाजक ढाँचापर की प्रभाव
पड़तै से जनबाक लेल हमहूँ अधीर छी।
4) अरविन्दजी फेर अर्धाली लीखै छथि जे- "गद्यं
कवीनां निकषं वदन्ति...."
हमर कथन-
मैथिलीमे अवधी, ब्रजभाषा
आदिक प्रभावें रस, रीति आ अलंकार आदिपर बहुत
चर्चा भेलै मुदा ऐ सभहँक कारणें वाक्य असंतुलित होइत गेलै मने वाक्य केर स्वाभाविकता
मरैत गेलै। मुदा अरबी-फारसी-उर्दूमे लोक जेहन अपन घरमे बाजैए ओकर शाइर ठीक ओहने वाक्यसँ
शाइरी रचैत अछि तँए शेर-ओ-शाइरी सभहँक जीहपर चढ़ि जाइए मुदा मैथिलीक निज काव्य विधा
जीहसँ खसि पड़ैत अछि मने लोक जल्दिए बिसरि जाइत छै। संस्कृतक एकटा प्रसिद्ध वाक्य थिक
“गद्यं कवीनां निकषं वदन्ति” । लोक एकर मतलब निकालै छथि जे कवि लेल गद्य लिखब आवश्यक
कारण पद्यमे छंदक हिसाबसँ तोड़-ममोड़ तँ भऽ सकैए मुदा गद्यमे नै। मुदा ई सटीक नै। हमरा
हिसाबें एकर गलत अर्थ लगाओल गेल छै। एकर अर्थ एना हेबाक चाही “पद्यमे जे कवि जतेक बेसी
स्वाभिक रूपसँ गद्यक प्रयोग कऽ सकता सएह हुनक पद्य लेल निकष हेतनि” । हमरा बूझल अछि
ई काज बहुत कठिनाह छै तँए एकरा मानए लेल कवि तैयार नै हेता। गद्यकार तँ अपनाकेँ एही
बलें महान मानै छथि तँइ ओ तँ मानबे नै करता।
5) अरविन्दजी लीखै छथि जे- "एहि देशमे विद्रोहक
पहिल बीया गौतम बुद्ध खसएलनि। ओ बीया अंकुरित चाहे जहिया भेल हुअए, पल्लवित आ पुष्पित
ओ तखनि भेल, जखनि सिद्ध-सन्तसभक समय आएल। विद्रोही तेवरहिक संग सिद्धलोकनिक प्राकृतमे
लिखल साहित्य आधुनिकताक वाहक बनल आ एतहिसँ परम्परासभकें चुनौती भेटए लागल.."
हमर कथन- हँ, परंपरा सभकेँ चुनौती भेटलै।
मुदा धेआनसँ सोचियौ गौतम किएक सफल भेलाह विद्रोहमे। एकर मूल कारण छै जे गौतम सनातन
धर्मक विशेषता ओ कमजोरी दूनूसँ परिचित भेलाह। ओइ विशेषताकेँ लऽ आ कमजोरीकेँ हटा अनुशासन
संगे गौतम अपन नव पंथ चलेलाह जे कि लोकप्रिय भेल। सोचियौ जँ गौतम सनातन धर्मक विशेषता
ओ कमजोरीसँ परिचित नै रहतथि तखन की होइतै? जँ ओ अपन नव विचार लेल अनुशासित नै रहितथि
तखन कि ओ परिवर्तनक सफल नेतृत्व कऽ सकतथि? परिवर्तन वएह कऽ सकैए जे कि मूल नियमकेँ
नीक जकाँ पालन केने होथि, ओकर ज्ञाता होथि मने अनुशासित होथि। एहन भैए ने सकैए जे नियमसँ
अनजान लोक ओहि नियममे परिवर्तनक सफल संचालन केने होथि। गौतम बुद्ध बकायदा संघ केर संचालन
लेल बहुत रास नियम बनेने रहथि। तखन तँ अरविन्दजीक हिसाबे गौतम बुद्ध सेहो संहिताक उपनिवेश
बना देबाक लेल खराप भऽ गेलाह। बौद्ध धर्म अबिते साहित्य केर कथ्यमे परिवर्तन एलै। धेआनसँ
पढ़ू कथ्यमे परिवर्तन भेलै। कर्मकांडक विरोध भेलै मुदा छंदेमे। छंदोमे परिवर्तन भेलै
मुदा वार्णिक छंदक बदला मात्रिक छंद प्रचलित भेलै। मोन राखू संहिता ओहिना रहलै बस संहितामे
नव-नव आकार-प्रकारक नियम सभ जुड़ि गेलै। दोहा-चौपाइ अही कालक देन छै। दोहे-चौपाइमे
आन-आन पाँति जोड़ि घत्ता, कड़वक आदि छंद बनलै। आगू बढ़बासँ पहिने सरहपादजीक एकटा दोहा
आ एकटा चौपाइ देखू (ई दोहा-चौपाइ हम हजारी प्रसाद द्विवेदी ग्रंथावलीसँ लेने छी)-
जीवन्तह
जो नउ जरइ, सो अजरामर होइ।
गुरु
उवएसे विमल मइ, सो पर धरणा कोई ॥
एहि
दोहामे देखू ठीक 13-11 केर नियमक पालन छै। आब चौपाइ देखू-
पंडिअ
सबल सत्य बक्खाणइ। देहहि बुद्ध बसन्त ण जाणइ॥
गमणागमण
न तेन विखण्डिअ। तो वि णिलज्ज भणहि हउ पण्डिअ॥
एहि चौपाइ
केर चारू पादमे 16-16 मात्रा छै। अरविन्दजी कोन आधारपर बौद्ध धर्मक परिवर्तनकेँ छंदसँ
जोड़ि देलखनि से हमरा पता नै। एहि ठाम दुइएटा उदाहरण देलहुँ अछि। पाठक आरो ताकि सकै
छथि। बौद्ध धर्ममे अधिकांशतः कर्मकांडक मारल ओ अशिक्षित जन एलाह आ तकर बादो ओ अपन साहित्यमे
छंदकेँ नै छोड़लाह। हुनकर आलोचना शक्ति गलत कर्मकांड लेल प्रयोग भेल छंद लेल नै। वस्तुतः
छंदे हुनका सभहक साहित्यमे अतेक शक्ति देलक जे हुनकर बात सुगमतासँ जनता लग पहुँचए लागल।
आब एखन जे शिक्षित जन छथि से छंद किए छोड़ए चाहै छथि से नै पता। छोड़बाक छनि तँ छोड़ि
सकै छथि मुदा पाठक-जनतामे भ्रम पसारब कतेक उचित? छांदिक विधाक नामपर अछंद परसब कतेक
उचित। ई सभ अपन रचनाक लेल दोसर नाम किएक नै ताकै छथि। व्यक्तिगत तौरपर हमरा बिना छंद
बला रचनासँ दिक्कत नै अछि मुदा अछांदिक रचनाकार सभहक ई दायित्व छनि जे ओ कोनो विधाक
नामपर अराजकता नै पसारथि। जँ कियो गजलमे बहरक-काफियाक पालन नै चाहै छथि तँ ओहि रचनाकेँ
गजल नै कहथि। गजल जखने कहता तखने गजलक विधान ताकल जेतनि, ओहि आधारपर हुनकर कमजोरी उजागर
कएल जेतनि। हमरा पूरा विश्वास अछि जे बौद्ध
गण सभ अशिक्षित रहितो संस्कृतक छंद वा गजलक लेखन केने रहितथि तँ जरूरे ओकरो नियम पालन
केने रहितथि। कारण ओ सभ अनुशासित छलाह, नियमक महत्वसँ परिचित छलाह तकर उदाहरण उपरमे
हम देने छी।
6) अरविन्दजी लीखै छथि जे- "एकटा छोट-सन उदाहरण
मुस्लिम स्त्रीक बुर्काक ली त एकर पारम्परिक रंग कारी होइत रहए। कालान्तरमे एकरा कलात्मक
कढ़ाइसँ फैशनेबुल बनाएल गेलए आ आब ई उज्जर, कत्थी, भुइला आदि अनेक रंगमे उपलब्ध आ चलनमे
छै। नहि आयल जे मुस्लिम सन कट्टर समुदाय पारम्परिकता आ आचार-संहिताक आधारपर एकरा बुर्का
मानए सँ इनकार कएने हुअए.."
हमर कथन-
एक बेर फेर अरविन्दजी परिवर्तनकेँ निशान मिटा देब बूझि लेने छथि। ओ बुर्कामे कढ़ाइ
केर उदाहरण दऽ रहल छथि मुदा हम पुछबनि जे कढ़ाइ देलाक बाद बुर्का बुर्के रहलै वा कि
बुर्काक बदला साड़ी भऽ गेलै। बुर्का रहबे केलै। तेनाहिते छंद रहबे करतै, बहर रहबे करतै।
फेर कहब नियममे परिवर्तन नियमकेँ मानिए कऽ संभव छै। हम बहरे विदेह (22-22-22-22-1)
मे गजल कहै छी। अरविन्दजीकेँ दिक्कत हेतनि तँ एहिमे परिवर्तन कऽ बहरे कोसी बन लेताह।
ओहिमे दिक्कते की छै। दू टा उदाहरण दऽ रहल छी आ दूनूक पात्र जीबिते छथि। भारतीय शास्त्रीय
संगीतमे विश्वमोहन भट्ट प्रख्यात नाम छथि। पं रविशंकरसँ सितार सिखने छथि बादमे भट्टजी
सितार आ गिटार दूनूक संयोगसँ अलग वाद्य यंत्र बनेलाह जकर नाम भेलै "मोहनवीणा"।
एहने एकटा कलाकार छथि निलाद्रि कुमार। ईहो सितारक महान वादक छथि। बादमे सितारक तारमे
किछु परिवर्तन कऽ अलग बनेलाह जकर नाम भेलै "जितार"।
एहि उदाहरण
सभसँ दू टा बात स्पष्ट अछि जे पहिल जे कोनो मूल चीजमे परिवर्तन करबा लेल ओहि मूल चीजक
बारेमे पूरा जानब आवश्यक अछि। दोसर परिवर्तन भेलाक बाद नव चीजक नया नाम होइत छै। अरविन्दजी
जँ बहरमे परिवर्तन चाहै छथि तँ हुनका पहिने बहरक पालन करए पड़तनि। अइ बिनु परिवर्तन
सफल नै हेतनि। जँ बहरक पालन नै चाहै छथि तँ ओकरो स्वागत मुदा तखन अपन विधा लेल नव नाम
ताकथु। अन्यथा गजल लेल जे अनिवार्य तत्व सभ छै से हुनकर रचनामे ताकल जेबे करत आ नै
भेटलापर खारिज हेबे करत। आ इएह बात ओहन सभपर लागू होइए जे कि अपन कमजोरी नुकेबाक लेल
किछुओ लीखि ओकरा गजल कहि देबाक अभियान चला लेने छथि।
7) अरविन्दजी लीखै छथि जे- "उल्लेख करैत चली
जे हमरा सभक प्राचीनतम काव्य वेदसभमे सुरक्षित अछि, फेर रामायण आ महाभारतमे। एहिना
'नाट्यशास्त्र हि काव्य शास्त्रक प्राचीनतम ग्रंथ अछि जकर समय ईसा पूर्व छठम् शतीसँ
लए कए ईसाक दोसर शती तक मानल गेल अछि आ भरत मुनि काव्य-शास्त्रक आदि चिंतक। एहि प्राचीनतम
काव्य आ प्राचीनतम काव्य शास्त्रक बीच अनेक शतीक अन्तर अछि। भरत मुनिसँ लए कए पंडितराज
जगन्नाथ तक लगभग डेढ़ हजार वर्ष तक पसरल संस्कृत काव्यशास्त्रक परम्परामे अनेक काव्य
सिद्धान्तक प्रतिपादन आ खण्डन-मण्डन होइत रहल अछि.."
हमर कथन-
डेढ़ हजार वर्ष हो कि डेढ़ लाख वर्ष मुदा जे भेल से संहितेक भीतर भेल। नियमक भीतर भेल,
छंदक भीतर भेल। हँ एतेक तँ हम जरूर मानब जे गायत्री कि अनुष्टुप छंदमे व्यक्त भेल कर्मकांडक
खंडन दोहा-चौपाइ वा कि आन कोनो छंदमे भेल। मुदा जे भेल से छंदेसँ भेल।
8) अरविन्दजी लीखै छथि जे- "ई अलग बात जे अरबीमे
गजल नहि भेटैत अछि.."
हमर कथन-
ई बात ओहिना भेल जेना कियो कहथि जे भारतमे बौद्ध धर्म जन्मल मुदा बौद्धसँ संबंधित चीज
भारतमे नै लिखाएल। अरबीमे गजलक परंपराक एक झलक अरविन्दजी एहि लिंकपर जा कऽ पढ़ि सकै
छथि https://www.dawn.com/
9) अरविन्दजी लीखै छथि जे- "प्रत्येक युग लीक
छोड़िकए चलनिहार सिंह आ सपूतके जन्म देलक अछि त लीक छोड़ि चलनिहार शाइरके सेहो.."
हमर कथन-
ई बात सही छै जे हरेक कालखंडमे लीक छोड़ि चएल बला सभ हरेक क्षेत्रमे भेलाह अछि। मुदा
लीक छोड़ि चलब की छै? की बिनु पएरकेँ लीक छोड़ि चलल जा सकैए? हमरा जनैत अरविन्देजी
नै हरेक मैथिल बिनु पएरकेँ चलब लीक छोड़ि चलब मानि लेने छथि। चलब क्रियामे पएर महत्वपूर्ण
छै से चाहे पुरने लीकपर हो कि नव लीकपर। एकटा फेर उदाहरण दै छी जकर पात्र एखनो जीबैत
छथि।
होली उल्लासक
पाबनि छै आ तकर गीतमे उल्लासे भाव रहैत छै। होली गीतक प्रमुख पात्र क्रमशः कृष्ण, राम,
शिव ओ अन्य छथि। ताहूमे शिव पात्र बला गीत दू खंडमे छै पहिल तँ जेना राम वा कृष्णक
छनि। आ दोसर श्मसान बला। आन गीत सभ तँ समाजमे प्रचलित छै मुदा श्मसान बला होली गीत
समाजमे प्रचलित एखनो बेसी नै छै। भारतीय शास्त्रीय संगीतमे छन्नू लाल मिश्र नामक गायक
छथि जे कि शिवक श्मसान बला होली गीत समाजमे प्रचलित केलाह। गीतक बोल छै "खेले
मसाने मे होली दिगंबर.."। एहन नै छै जे ई होली गीतक छन्नु लाल जी देलाह। ई गीत
तँ बहुत पहिनेसँ छै मुदा एहि गीतक संग जे धारणा छै से छन्नु लालजी तोड़लाह। मुदा एहि
धारणाकेँ तोड़बाक लेल छन्नुजी होली गीतकेँ सोहर, कि चौमासा कि कजरी रागमे नै गेलखिन।
होलीक जे राग छै ताही रागमे ओ गेलखिन। लीक तोड़ब इएह भेलै। जँ छन्नू लालजी होलीकेँ
सोहर रागमे गेने रहितथि तँ भारतक संगीत समाज हुनका माथसँ पटकि देने रहितनि। साहित्यकार
लीक तोड़थि मुदा अपन पएर काटि कऽ नै से जानब आवश्यक। एहिठाम हम अपन नोट- लगाएब जे मैथिली
साहित्ये नै, गीत-संगीत, परंपरा, बिजनेस आदि कोनो काजमे आगू नै छथि तकर एक मात्र कारण
इएह अछि जे ओ सभ अपन पएर काटबकेँ लीक तोड़ब बुझि लेने छथि।
10) अरविन्दजी लीखै छथि जे- "1700 ई. अर्थात्
आइसँ तीन शताब्दी पहिने वली दक्खिनी (दकनी), जिनका ‘पैगम्बर-ए-सुखन' अर्थात् शाइरीक
पैगम्बर कहल गेल छै, शब्दके अपन तरीकासँ लिखबाक छूट लेलनि। ओ 'तुमको' के 'तुमन', 'हमको'
के 'हमन', 'से' के '', 'से', 'सेती' आ 'को' के 'कूँ' लिखलनि। ई ‘हमन'बला प्रयोग कबीर
लग सेहो भेटै छै- हमन है इश्क मस्ताना.."
हमर कथन-
भाषायी छूट तँ मैथिलीमे बहुत बेसी छै। केयो बदला कियो, कएल, कयल,कैल.... जतेक छूट लेताह
अरविन्दजी से लेथि। एहिमे कोन मनाही छै। मूल बात ई छै जे जेहन शब्द हेतै तकर मात्रा
ओनाहिते गनेतै। हमन=12, हमारा=122, हम=2 तेनाहिते केयो=22, कियो=12, एम्हर-22, कएल=121,
कयल=12,कैल=21 कतेक रूपक प्रयोग करताह अरविन्दजी।
दोसर बात छूटो ओकरे भेटै छै जे अनुशासित होइत छै। अरविन्द जी कबीरक पाँति देलाह अछि "हमन है इश्क मस्ताना.."।
ई वस्तुतः गजल छै आ से पूरा बहरमे छै। दू टा शेर दऽ रहल छी-
हमन
है इश्क मस्ताना, हमन को होशियारी क्या?
रहें
आजाद या जग से, हमन दुनिया से यारी क्या?
जो बिछुड़े हैं पियारे से, भटकते दरबदर फिरते,
हमारा
यार है हम में हमन को इंतजारी क्या?
ई गजल बहर—ए—हजज जाहिमे 1222-1222-1222-1222 केर
मात्राक्रम अछि तकर पूरा पालन भेल अछि। उदाहरणसँ स्पष्ट अछि जे छूटो हुनको भेटि सकैए
जे अनुशासित छथि। कबीर अनुशासित छलाह तँइ हुनकर भाषायी प्रयोग स्वीकारल गेलनि। मैथिलीमे
बहुते भाषायी छूट छै तँइ छंद-बहरक पालन बहुत आसान छै। अरविन्दजी जानथि कि नै जानथि
मुदा पाठक एक बात अवश्य जानि लेथि जे प्राचीन क्रांतिकारी कवि जेना पादगण, रैदास, कबीर
ओ अन्य सभ छंदक पालन केने छथि। ओ सभ विद्रोह केने छथि, परिवर्तन केने छथि मुदा समाजमे
भ्रम पसारि कऽ नै। आ एहि आलेखमे हम उदाहरण स्वरूप हुनकर लिखल सभ सेहो देने छी।
11) अरविन्दजी लीखै छथि जे- "कोनो गजलक मतलाक
शेरक दुनू मिसरामे समान रदीफक प्रयोगक आग्रह रहल अछि। किन्तु उर्दूएक अनेक शाइर एकरा
अनेक ठाम अनठिअएने छथि। आ तेकर उदाहरण गालिबसँ लए कए अली सरदार जाफरी आदि तक देखल जाए
सकैत अछि। आ ई रदीफ की छै? गालिबक संग्रह (प्रस्तुति : राजपाल एण्ड सन्स, दिल्ली)मे
गजलसँ पहिने शीर्षक रूपमे ओकर रदीफ एना लिखल गेल छै– रदीफ
अलिफ (अ), रदीफ ते (त), रदीफ जीम (ज), रदीफ दाल (द), रदीफ रे (र), रदीफ सीन (स), रदीफ
काफ (क), रदीफ मीम (म), रदीफ नून (न), रदीफ गाफ (ग), रदीफ वाओ (व, ओ), रदीफ ये (ए,
इ, ई) आदि। एहन स्थितिमे उर्दूसँ दीगर भाषाबला लोक की करत.."
हमर कथन-
अरविन्दजी पता नै कोन पोथी पढ़ि एहि बातकेँ गजलसँ जोड़ि देलखिन। हम जतेक जनैत छी ताहि
अनुसारे ई गजलक नियम छैहे नै। अरविन्दजी जतेक बात लिखने छथि ताहिसँ बुझाइए जे ओ दीवानक
परिभाषा नै बुझि सकल छथि। दीवान कोनो शाइरक एहन गजल संग्रहकेँ कहल जाइत छै जाहिमे गजलक
प्रस्तुति ओकर रदीफक अंतिम वर्णानुसार हो। आब उर्दूमे वर्ण कोना होइत छै से बूझल हेतनि
अरविन्दजीकेँ से उम्मेद अछि हमरा। मने दीवान गजलक प्रस्तुतिकरण शब्दकोशक नियमसँ चलैत
छै। मज्मूआ एहन संग्रहकेँ कहल जाइत छै जाहिमे वर्णानुसार प्रस्तुति नै होइत छै। कोनो
शाइर केर रचनाक समग्र प्रस्तुतिकेँ कुल्लियात कहल जाइत छै। आब पोथीमे रचनाक प्रस्तुतिकरणकेँ
गजलक बहरसँ कोन आ कतेक संबंध छै से हमरा नै पता।
12) अरविन्दजी लीखै छथि जे- "एहिना एकटा आग्रह
छै तकाबल- रदीफैन। एकर अनुसार मतलाक बाद बला शेरक पहिल मिसरामे रदीफ नहि अएबाक चाही।
रदीफ लमगर है त ओकर अन्तिमहु शब्द नहि अएबाक चाही। किए? उस्ताद एकर उत्तरमे कहताह जे
फारसी अरुजक इएह परम्परा छै। चूल्हिमे जाओ परम्परा! अँ कथ्यक सौन्दर्यक लेल दुनू मिसरामे
रदीफक अन्तिम शब्द आबि गेलए, रदीफ आबि गेलए त कोन अन्हेर भए गेले.."
हमर कथन- हरेक काव्यशास्त्रमे एहन बहुत रास दोषक विवरण होइत छै
जकरा हटेलासँ काव्य उत्तम होइत छै। भारतीय काव्य परंपरामे सेहो बहुत रास काव्य दोष
छै जेना- शब्द दोष, च्युत संस्कृति दोष, अश्लीलत्व दोष, क्लिष्टत्व दोष आदि सभ छै।
एहि दोष सभहक अतबे मतलब भेलै जे काव्यमे जँ ई दोष नै रहितै तँ ई उत्तम काव्य होइतै।
जँ कोनो काव्यमे अनिवार्य नियम यथा छंदक आदिक पालन तँ भेल छै मुदा आन कोनो दोष छै तैयो
दोषक संग ओ काव्य तँ छैहे कारण ओकर अनिवार्य नियम यथा छंदक आदिक पालन तँ भेले छै। तेनाहिते
शाइरीक परंपरामे सेहो बहुत रास ऐब (दोष) केर उल्लेख छै जाहिमे एकटा ऐब छै- तकाबल-ए-रदीफैन।
एहि दोषक ई परिभाषा भेलै- जँ मतलाक बाद कोनो आन शेरक पहिल पाँतिक अंतमे बिना काफियाक
रदीफ देल जाए तँ ओ दोष भेलै। ठीके ई दोष भेलै। मुदा एकर अपवादो सभ छै मुदा अपवाद नियम
नै होइत छै। अपवादकेँ अपवादे मानब उचित। अरविन्दजी अपवादकेँ नियम मानि लेने छथि से
हमरा बुझाइए। फेर मोन राखू- काव्य दोषक मतलब छै जे काव्यमे अनिवार्य नियमक पालन भेलाक
बादक दोष। एहि दोष लेल अनिवार्य नियमकेँ बेकार मानब कतेक उचित से पाठक वर्ग जानथि।
13) अरविन्दजी लीखै छथि जे- 'कोई हो मौसम थम नहीं
सकता रक्से-जुनूँ दीवानो का जंजीरों की झनकारों में शोरे-बहाराँ बाकी है।' अली सरदार
जाफरीक एहि गजलक उपरोक्त मतलाक शेरमे दुनू मिसराक अन्तमे रदीफक अनिवार्यता नहि मानल
गेल छै..’
हमर कथन-अरविन्दजी अली सरदार जाफरीजीक
जाहि पाँतिक उल्लेख केने छथि से जाफरीजीक पोथी "मेरा सफर"सँ लेल गेल अछि
जे कि भारतीय ज्ञानपीठसँ प्रकाशित भेल अछि। ई पोथी जाफरीजीक नज्म सभहक संग्रह अछि।
ओना नज्मक पोथीमे सेहो गजलक संकलन भऽ सकैए वा कि गजलक संग्रहमे नज्म सेहो भऽ सकैए।
कोनो गजलमे मतला नै छै (बहुत एहन उदाहरण भेटत) जकर एकमात्र कारण छै जे बहुत बेर एहन
होइ छै जे शेर सभ लिखाएल मुदा ओकर मतले सटीक नै आबै छै तखन या तँ रचनाकार अपने ओकरा
संकलन कऽ दै छै वा कि ओकर संपादक ऐतिहासिकताक दृष्टिकोणसँ दै छै। लगभग 100 बर्ख पहिले
धरि गजल आ नज्मक शिलपमे ओतबे अंतर रहै जतेक अंतर तसलाक भात एवं प्रेसर कुकर (आब राइस
कुजिन सेहो) केर भातमे छै। एकटा नज्मक उदाहरण दै छी जे कि छै तँ नज्म मुदा अरविन्दजी
ओकरा गजल मानि लेताह। ई नज्म मजाज केर छनि-
शहर
की रात और मैं नाशाद ओ नाकारा फिरूँ
जगमगाती
जागती सड़कों पे आवारा फिरूँ
ग़ैर की बस्ती है कब तक दर-ब-दर मारा फिरूँ
ऐ
ग़म-ए-दिल क्या करूँ ऐ वहशत-ए-दिल क्या करूँ
अरविन्दजी
एकरा गजल मानि लेताह कारण एहिमे काफिया-रदीफक पालन भेल छै। तँ की ई गजल भऽ जेतै? मैथिलीक
लेखक सभकेँ शाइरी परंपराक अध्य्यन करबाक चाही। शाइरी माने मात्र गजले टा नै होइ छै।
हमरा लगैए जे अरविन्दजी गजल आ नज्मकेँ एकै बूझि लेने छथि।
14)
अरविन्दजी लीखै छथि जे- "गजलक अन्तिम शेर, जेकरा मकता कहल जाइ छै, ताहि शेरमे
गजलकार अपन नाम, उपनाम अथवा तखाल्लुस आनै छै। अँ एकर प्रयोग नहि हुअए किंवा मकताक शेरमे
प्रयोग नहि कए मतलाक शेरमे वा बीच बला कोनो शेरमे प्रयोग कएल जाइ त एहिसँ गजलकें कोन
क्षति होइ छै, जैं फॉर्मेटक बदला कथ्यके महत्व दी त एहिसँ कोनोटा क्षति नहि, रत्तीअहु
भरि नहि.."
हमर कथन-
लगैए अरविन्दजी गजलक प्रकृतिसँ ओतेक परिचय प्राप्त नै कऽ सकल छथि। गजलक हरेक शेर स्वतंत्र
रूपमे होइत छै तँइ दोसर शेरकेँ तेसर स्थानपर दऽ दियौ वा कि चारिम कि पाँचम स्थानपर
ओहिसँ किछु नै बिगड़तै। हँ, मतलाकेँ अपन पहिले स्थानपर हेबाक चाही अनिवार्य रूपसँ।
शेरमे शाइर अपन नाम-उपनामक प्रयोग नहिए करता तँ गजलकेँ की बिगड़ै छै? आब ओनाहुतो नाम
उपनामक प्रयोग नै के बराबर छै। जँ शाइर चाहथि तँ अपन नाम-उपनाम बला शेर गजलमे कत्तौ
राखि सकै छथि मुदा तकरा "मकता" नहि कहि सकै छथि। नाम-उपनामसँ सजल शेर मकता
तखने कहा सकैए जखन कि ओ सभसँ अंतमे आबै। एकटा प्रश्न अरविन्दजी जखन शेरक स्थान लऽ कऽ
कोनो दिक्कत नै छै तखन आन स्थानपर नाम बला शेरकेँ मकता कहबाक जिद किए धेने छथि।
15) अरविन्दजी लीखै छथि जे- "छन्दक उपयोग गेयता
लेल, गेयताक उपयोग लोकप्रियता लेल होइ छै आ लोकप्रियताक लालच शाइरके वायवीय संसारमे
लए जाइत छै, यथार्थसँ दूर करै छै.."
हमर कथन-
अरविन्दजीकेँ छन्दक प्रकृति नै बूझल छनि। छंद गेयता लेल नै होइत छै। असंख्य एहन रचना
छै जे कि बिना छंदक छै आ ओकर गायन लोकप्रिय छै। ई अलग बात जे छंद बला रचनाकेँ सेहो
गाएल जाइत रहलैए मुदा ई अपराध तँ नै छै। छंद एकटा बाटक नाम छै। जँ अहाँकेँ ओहि बाटपर
नै चलबाक अछि तँ ई अहाँक मर्जी मुदा छंदक बाटसँ जे लक्ष्य भेटै छै सएह लक्ष्य ओहि बाटकेँ
छोड़ि अहाँ क्लेम करबै से मान्य नहि हएत। बिना दोहाक नियम पालन केने अहाँ कोनो दू पाँतिकेँ
दोहा कहि देबै से कियो नै मानत। बिना बहरक रचनाकेँ गजल कहि देबै कियो नै मानत। जँ छंदक
बाट नै चाही तँ अहाँ अपन रचनाकेँ अलग नाम दियौ। इएह उचित तरीका छै।
16) अरविन्दजी लीखै छथि जे- "साहित्यकारसँ अपेक्षित
अछि जे ओ लोकक रुचि बदलए आ वएह बात कहए जे सत्य छै, भनहि अप्रिय हुअए आ लोककें तत्काल
नीक नहिअहु लागए.."
हमर कथन-
लोकक रुचि बदलबाक काज छंदक नै, रचनाक कथ्यक नै बल्कि लेखक केर आचरणपर निर्भर करै छै।
जाहि लेखक केर आचरण नीक रहतै ओहि लेखक केर बिना छंदो बला रचना लोकक रुचि बदलि देतै।
जाहि लेखक केर आचरण भ्रष्ट छै से कतबो छंद राखत ओ रुचि नै बदलि सकैए। प्रधानमंत्री
आवास योजनामे घूस खाए बला लेखक कि अपन कनियाँ छोड़ि आन ठाम मूँह मारए बला लेखक सभहक
नकली गर्जन चमचा सभ सूनै छै समाज नै। अरविन्दजीक लेखन-आचरण एकसमान छनि। जँ ओ बिना भ्रम
पसारने अछंदोमे लिखता प्रभावी हेतै मुदा शर्त अतबे जे भ्रम केर संग छोड़ए पड़तनि। समाजमे
बिना भ्रम पसारने अपन बात राखब बेसी काज करतै।
17) अरविन्दजी लीखै छथि जे- "अली सरदार जाफरी
सन जिदिआह शाइर सेहो भेला जे अवाजक जोर-आजमाईशक बीच बिनु ऊँचगर आवाज आ बिनु आलाप लेने
अपन रचना-पाठकें लोकप्रिय बनाए लेलनि, आ रचना केहन त आजाद आ रदीफ-काफिया रहित। सरदार
जाफरी दिआ सिद्धिकुर्रहमान लिखै छथि- ...आजाद आ रदीफ-काफिया रहित नज्मकें जै स्वीकार
कए लेल गेल.."
हमर कथन-
उपरमे हम संकेत देने छलहुँ जे अरविन्दजी गजल आ नज्मकेँ एकै बूझि लेने छथि। से एहि ठाम
स्पष्ट भऽ गेल। एक बेर फेर हम कहब जे नज्मक शिल्पकेँ गजलक शिल्पसँ कोन लेना-देना छै।
दूनू अलग-अलग विधा छै। हम तँ अतबे कहि सकै छी जे शाइरीमे मात्र गजले नै बहुत रास विधा
छै। परिचय प्राप्त करबाक भार अरविन्दजीक उपर छनि।
18) अरविन्दजी लीखै छथि जे-"वाचिक परम्पराहिक
परिणाम रहए जे कविता ‘सुनाएल' जाइत रहए, गजल 'कहल' जाइत रहए। स्वाभाविक रहय जे एहि
'सुनाबए' आ 'कहए' के प्रक्रियामे गेयता एकटा प्रमुख कारक भए गेलए.."
हमर कथन-
हम अरविन्दजीकेँ मोन पाड़ए चाहबनि जे वाचिक परंपरामे कविते आ गजल नै कथो कहल आ सुनाएल
जाइत छलै। आ कथे किए वाचिक (मूल परंपरा) रूपे साहित्य केर सभ विधा कहले आ सुनाएल जाइत
छलै। मुदा ताहिमे गेयता रहितो छलै आ नहियो रहैत छलै। लिखित परंपरा बहुत बादमे बहुत
कम मात्रामे भेलै। बादमे जा कऽ पूरा-पूरी लिखित परंपरा एलै जे कि एखन धरि छै। मुदा
ताहूमे आब परिवर्तन भऽ रहल छै।
ई सभ तँ छल अरविन्दजीक भूमिकाक संदर्भमे हमर कथन।
एहि भूमिकामे बहुत रास बात एहनो अछि जकरा गजल विधासँ नजदीकी संबंध नै छै। हम एहन प्रसंगकेँ
छोड़ि देल अछि। आब एहिसँ आगू बढ़ि एहि पोथीक रचनाक कथ्यपर सेहो बात कऽ ली से नीक रहत।
ई बात हम बहुत पहिनेसँ कहैत आबि रहल छी जे मैथिलीमे
लगभग सभ रचाकारक कथ्य ठीक रहैत छनि तँइ अरविन्दजीक रचनाक कथ्य सेहो ठीक छनि मुदा एकटा
अंतर हमरा देखाइए जे जतेक खुलल वा नीक विषय ई अपन कवितामे निर्वाह करैत छथि ततेक एहि
कथित गजल सभमे नै अछि। ई बात तखन छै जखन कि एहि रचना सभमे छंदक निर्वाह नै भेल छै।
जँ छंद रहितै तखन कहल जा सकैत छलै जे छंदक कारणे कथ्य बाधित भेलै मुदा बिना छंदक रचना
रहितो अरविन्दजी अपन कविता बला तेवर एहिमे नै आनि सकलाह। जे पाठक अरविन्दजी नव कविता
संग्रह "सबद मितारथ ध्याया" एवं ई कथित गजलक संग्रह पढ़ने हेता से हमर अइ
कथनकेँ जाँचि सकै छथि। ओना अपवाद हरेक नियमक छै तँइ एहि संग्रहमे किछु एहनो पाँति सभ
अछि जे नव छै जकरा नीक कविता वा पद्य मानल जा सकैए। एहन पाँति सभकेँ हम निच्चा लिखैत
जा रहल छी—
अहाँ इशारा करैत गेलौं, हम
शत योजन धरि बुलिते गेलिऐ
XXXXXXXXXXXXXXXXXXXXXXX
नर छै, मादा छै,हिजड़ा छै ई सत्ता, की छिअय
किन्नहुँ नञि बुझि पएबह, लाख गत्तर देखि
लएह
XXXXXXXXXXXXXXXXXXXXXXX
कतेक बाधा टपि ई लत्ती चार पर पहुँचल हेतय
जेकर धन जिजीविषा, तेकरेसँ ई बुझल हेतय
XXXXXXXXXXXXXXXXXXXXXXX
छिटने छथि जे वीर्य अपन देहक बजारमे
अक्षतयोनि कनियाँ संग कोहबर चाहय छथि
एहि नीक पाँतिक संगे किछु एहनो पाँति सभ
अछि जाहि ठाम हमर अनुभव नै पहुँचि सकल अछि। एहन पाँति सभ अछि—
लड्डू जकाँ भिड़ल भैयारी
गाम लुटय छै बुनियाँ रामा
एहि दू पाँतिमे हमरा बिंबे उल्टा लागल। लड्डू तँ एकताक बिंब हेबाक चाही। कारण लड्डूक
सभ घटक एकठाम रहैत छै। अही पोथीक दोसर रचनाक पाँति देखू जाहिमे बिंब ठीक अछि -
सभ अंगुरी भए सघन सकत मुक्का भए जाइ छै
एका तजि सक्कत पाथर गरदा भए जाइ छै
हम पहिने कहने छी जे ई हमर अनुभवजन्य बाध्यता सेहो भऽ सकैए मुदा हम जे इशारा केलहुँ
तकरा पाठक नीक जकाँ देखताह से हमरा विश्वास अछि। एहि उदाहरण सभक अतिरिक्त एहि
पोथीक भाषोपर बात हेबाक चाही। जँ हम दरभंगा-मधुबनीक आँखिसँ पोथीक भाषाकेँ देखबै तँ
एहि पोथीमे सुधारक जरूरति बुझाएत मुदा हमरा सभकेँ एहि पोथीक भाषाकेँ सरहसा-सुपौलक हिसाबसँ
देखए पड़त तखने सही तथ्य एतै आ दुर्भाग्यसँ हम ओहि कातक भाषासँ ओतेक परिचित नै छी।
मुदा अरविन्दजीसँ हमरा जतेक बात होइए तकर ध्वनि आधारपर हम कहि सकैत छी जे एहि पोथीमे
ओहि क्षेत्रक स्थानीय पुट लेने अछि ई पोथी आ से मैथिली लेल शुभ अछि। हमर सभहक (समग्र
विदेह पत्रिका) आग्रह हरेक लेखकसँ पहिनेहो रहैत छल आ एखनो अछि जे लेखक अपन परिवेशक
भाषामे लीखथि। आ निश्चित तौरपर अरविन्दजी अपन परिवेशक भाषामे लिखने छथि तँइ हुनका द्वारा
उठाएल भाषायी छूट (देखू प्वांइट-10) केर कोनो विशेष अर्थ नै लगैए।
स पूर्व्यो महोनां वेनः क्रतुभिरानजे। यस्य द्वारा
मनुः पिता देवेषु धिय आनजे।।
(सामवेदक ई मंत्र अछि जकर मूल अर्थ अछि जे याज्ञिक
आदिक सहयोगसँ हविष्यान्नक सेवन करबाक लेल सभ देवताक राजा इंद्र यज्ञ स्थलपर अबैत छथि।
अही मंत्रक अनुकरण करैत हम कहि सकैत छी जे मैथिली पाठक एहि आलोचनाक आनंद प्राप्त करबाक
लेल एहिठाम आएल हेताह)
नोट- संस्कृत साहित्यमे हमर गति बेसी नै अछि। हम
जतेक जे उदाहरण एवं अर्थ देलहुँ से पोथी सभसँ लेने छी। हँ, ओकर उपयोग कोन ठाम हो से
विचार हमर अछि।


text:
कोझिकोड
निर्देशाङ्क: ११°१५′N ७५°४६′E / ११.२५°N ७५.७७°E
दक्षिण भारत के केरल राज्यमे अरब सागरक दक्षिण पश्चिम तट पर कोझिकोड या कालीकट स्थित अछि। एकर पश्चिममे विस्तृत आर शांत अरब सागर फैलल अछि आर पूर्वमे वयनाड कs पहाड़िसभ एकर खूबसूरती मे चार चांद लगाबैत अछि।
इतिहास[सम्पादन करी]
कोष़िक्कोडक प्रारंभिक इतिहास स्पष्ट नइ अछि। प्रागैतिहासिक काल कs पत्थरसभ कs गुफासभ अही ठाम प्राप्त भेल अछि। सङ्गम युगमे इ जिला चेरा प्रशासनके अधीन छल। ओ समय इ स्थान व्यापारिक गतिविधिसभक केन्द्र छल।
भूगोल[सम्पादन करी]
जनसांख्यिकी[सम्पादन करी]
यातायात[सम्पादन करी]
आदर्श स्थल[सम्पादन करी]
शिक्षा[सम्पादन करी]
बाह्य जडीसभ[सम्पादन करी]
- Kozhikode District official website
- Calicut (Kozhikode) City Map
- Massacre by the Portuguese Forces in Calicut


text:
अभिनन्दन समिति शुभंकरपुर द्वारा आयोजित एही कार्यक्रम के संबोधित करैत डा बैद्यनाथ चौधरी बैजू कहला कि मणिकांत झा ने आरंभ सs ही मैथिली के सेवा में छैथ जाहिक परिणाम अछि कि चुनाव आयोग हिनका मैथिली साहित्यकार के रूप मे अपन आइकॉन बनेलक। समारोह के संबोधित करैत प्रख्यात शिशु रोग विशेषज्ञ डा ओमप्रकाश कहला कि मणिकांत मित्रों के मित्र छैथ। जैड़ सs जुड़ल रहबाक कला कियो हिनका सिख सकैत अछि । मदन प्रसाद राय कहला कि हिनका उपर आब आर बेसी जिम्मेवारी बैढ गेला जाहि के निर्वहन बखूबी करता विश्वास अछि। प्रख्यात राजनीतिक चिंतक प्रो जितेंद्र नारायण कहला कि जै समाज अपन घर के लाल के सम्मान करैत अछि ओ दोसर के सेहो सम्मान करैत अछि। शुभंकरपुर कs गौरवशाली परंपरा रहल अछि जाहि के मणिकांत आगा बढेला हs । प्रो अशोक कुमार झा कहला कि हिनका आइकॉन बन सs मतदान प्रतिशत निश्चय बढ़त। डा जय प्रकाश चौधरी जनक के संचालन मे भेल सम्मान समारोह मे विशालकाय पुष्प माल्य, मखान के माला, पाग, दोपटा तथा सम्मान पत्र द' क' मणिकांत झा के सम्मानित कैल गेल। सम्मान के प्रति आभार प्रदर्शित करैत मणिकांत कहला कि आइकॉन हम नै अपितु हमर पूरा गाँव बनल अछि। ओ कहला कि ग्रामवासी द्वारा भेटल दुलार- प्यार पाबि हम अभिभूत छी । अपन अध्यक्षीय उद्बोधन मे बिनोद कुमार झा कहल कि एही सम्मान सs हमर पूरा गाँव गौरवान्वित भेला। एही कार्यक्रम मे जीव कांत मिश्र, विजय कांत झा , सोनू तिवारी, बालेंदु झा, श्रवण कुमार झा, संतोष, माधव , पिंटू ,अनिता कुमारी, रमण कुमार झा , हेमचंद्र ठाकुर सहित कतेको वक्ता अपन विचार रखला ।
दोसर सत्र मे विष्णुदेव झा विकल कs अध्यक्षता मे भव्य कवि सम्मेलन आयोजित भेल जाहि में शंभुनाथ मिश्र आसी, डा जनक, शारदानंद सिंह , दिनेश झा सहित अनेक कवि अपन रचना सुनेला । मंच संचालन कवि हरिश्चन्द्र हरित कैला ।
अभिनन्दन समारोह कs तैसार सत्र रंगारंग सांस्कृतिक कार्यक्रम समर्पित रहल, जाहि में विनय कुमार झा, डा सुष्मा झा , दीपक कुमार झा, नीरज कुमार , गौरीकांत झा , अशोक कुमार झा , अभय कुमार धवल , दिलीप कुमार सहित अनेक कलाकार अपन प्रस्तुति सs समाँ बाँधी देला । देर साँझ चलल एही कार्यक्रम कs संचालन प्रवीण कुमार झा कैला ।